title: 2008/143/KE: Deċiżjoni tal-Kunsill tat- 28 ta’ Jannar 2008 dwar il-konklużjoni ta’ Ftehim dwar it-trasport marittimu bejn il-Komunità Ewropea u l-Istati Membri tagħha, minn naħa waħda, u l-Gvern tar-Repubblika Popolari taċ-Ċina, min-naħa l-oħra

text:
               21.2.2008

               MT

               Il-Ġurnal Uffiċjali ta’ l-Unjoni Ewropea

               L 46/23

         DEĊIŻJONI TAL-KUNSILL
   tat-28 ta’ Jannar 2008
   dwar il-konklużjoni ta’ Ftehim dwar it-trasport marittimu bejn il-Komunità Ewropea u l-Istati Membri tagħha, minn naħa waħda, u l-Gvern tar-Repubblika Popolari taċ-Ċina, min-naħa l-oħra
   (2008/143/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 80(2) tiegħu flimkien ma’ l-ewwel sentenza ta’ l-ewwel subparagrafu ta’ l-Artikolu 300(2), u l-ewwel subparagrafu ta’ l-Artikolu 300 (3) tiegħu,
   Wara li kkunsidra il-proposta tal-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Fit-12 ta’ Frar 1998 il-Kunsill awtorizza lill-Kummisjoni tiftaħ in-negozjati għal Ftehim dwar it-trasport marittimu bejn il-Komunità Ewropea u l-Istati Membri tagħha, minn naħa waħda, u l-Gvern tar-Repubblika Popolari taċ-Ċina, min-naħa l-oħra (min hawn ’il quddiem “il-Ftehim”), u stabbilixxa direttivi ta’ negozjar għal dan il-għan.

               (2)

               Dawn in-negozjati kellhom suċċess u l-Ftehim kien inizjalat mill-Kummissjoni fit-12 ta’ Diċembru 2001.

               (3)

               Il-Ftehim ġie ffirmat fi Brussell fis-6 ta’ Diċembru 2002, suġġett għall-konklużjoni sussegwenti tiegħu.

               (4)

               Ġie ffirmat, f’Beijing fil-5 ta’ Settembru 2005, Protokoll li jemenda l-Ftehim sabiex jittieħed kont ta’ l-adeżjoni tar-Repubblika Ċeka, tar-Repubblika ta’ l-Estonja, tar-Repubblika ta’ Ċipru, tar-Repubblika tal-Latvja, tar-Repubblika tal-Litwanja, tar-Repubblika ta’ l-Ungerija, tar-Repubblika ta’ Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka ma’ l-Unjoni Ewropea.

               (5)

               Skond l-Artikolu 6(2) ta’ l-Att ta’ Adeżjoni ta’ l-2005, il-Bulgarija u r-Rumanija għandhom jaċċedu għall-Ftehim permezz ta’ Protokoll bejn il-Kunsill u r-Repubblika Popolari taċ-Ċina.

               (6)

               Il-proċeduri kostituzzjonali u istituzzjonali meħtieġa tlestew u għaldaqstant il-Ftehim għandu jiġi approvat,

         IDDEĊIDA KIF ĠEJ:
   Artikolu 1
   Il-Ftehim dwar it-trasport marittimu bejn il-Komunità Ewropea u l-Istati Membri tagħha, minn naħa waħda, u l-Gvern tar-Repubblika Popolari taċ-Ċina, min-naħa l-oħra, huwa b’dan approvat f’isem il-Komunità.
   It-test tal-Ftehim (2) huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu, f’isem il-Komunità Ewropea u l-Istati Membri tagħha, jagħti n-notifika prevista fl-Artikolu 15(2) tal-Ftehim.

      Magħmula fi Brussell, 28 ta’ Jannar 2008.

            Għall-Kunsill

            Il-President

         D. RUPEL

      (1)  Opinjoni mogħtija fit-2 ta’ Settembru 2003 (ĠU C 76 E, 25.3.2004, p. 102).

      (2)  Ara paġna 25 ta’ dan il-Ġurnal Uffiċjali.
    ---documentbreak---

               21.2.2008

               MT

               Il-Ġurnal Uffiċjali ta’ l-Unjoni Ewropea

               L 46/25

         TRADUZZJONI
   FTEHIM
   dwar trasport marittimu bejn il-Komunità Ewropea u l-Istati Membri tagħha, min-naħa l-waħda, u l-gvern tar-Repubblika Poplari taċ-Ċina, min-naħa l-oħra
   IR-RENJU TAL-BELĠJU,
   IR-RENJU TAD-DANIMARKA,
   IR-REPUBBLIKA FEDERALI TAL-ĠERMANJA,
   IR-REPUBBLIKA ELLENIKA,
   IR-RENJU TA’ SPANJA,
   IR-REPUBBLIKA FRANĊIŻA,
   L-IRLANDA,
   IR-REPUBBLIKA TALJANA,
   IL-GRAN DUKAT TAL-LUSSEMBURGU,
   IR-RENJU TA’ L-OLANDA,
   IR-REPUBBLIKA TA’ L-AWSTRIJA,
   IR-REPUBBLIKA PORTUGIŻA,
   IR-REPUBBLIKA TAL-FINLANDJA,
   IR-RENJU TA’ L-IŻVEZJA,
   IR-RENJU UNIT TAL-GRAN BRITTANJA U L-IRLANDA TA’ FUQ,
   Partijiet għat-Trattat li jistabbilixxi l-Komunità Ewropea, minn hawn ‘il quddiem imsejħa “Stati Membri tal-Komunità”, u
   L-KOMUNITÀ EWROPEA,
   minn hawn ‘il quddiem imsejħa “il-Komunità”,
   min-naħa l-waħda, u
   IL-GVERN TAR-REPUBBLIKA POPLARI TAĊ-ĊINA,
   minn hawn ‘il quddiem imsejjaħ “iċ-Ċina”,
   min-naħa l-oħra,
   B’KONT MEĦUD tal-Ftehim dwar il-Kummerċ u l-Koperazzjoni Ekonomika bejn il-Komunità Ekonomika Ewropea u r-Repubblika Pupolari taċ-Ċina ta’ Mejju 1985;
   B’KONT MEĦUD ta’ l-importanza tar-relazzjonijiet marittimi eżistenti bejn il-Komunità u l-Istati Membri tagħha u ċ-Ċina;
   JEMMNU li l-koperazzjoni fil-qasam marittimu internazzjonali bejn il-Partijiet ser ikun ta’ benefiċċju għall-iżvilupp tal-kummerċ u r-relazzjonijiet ekonomiċi bejn iċ-Ċina u l-Komunità u l-Istati Membri tagħha;
   LESTI li jsaħħu u jikkonsolidaw iżjed ir-relazzjonijiet, abbażi ta’ l-ugwaljanza u l-benefiċċju reċiproku, fil-qasam tat-trasport marittimu internazzjonali;
   JIRRIKONOXXU l-importanza tas-servizzi ta’ trasport marittimu u jixtiequ jippromovu iktar it-trasport multimodali li jinvolvi parti bil-baħar sabiex tiżdied l-efikaċja fil-katina tat-trasport;
   JIRRIKONOXXU l-importanza ta’ żvilupp ulterjuri ta’ approċċ flessibbli u orjentat fuq is-suq u l-benefiċċji għal operaturi ekonomiċi taż-żewġ Partijiet dwar il-kontroll u l-operat tas-servizzi ta’ trasport internazzjonali ta’ merkanzija fil-kuntest ta’ sistema effiċjenti ta’ trasport marittimu internazzjonali;
   B’KONT MEĦUD tal-ftehim marittimi bilaterali eżistenti bejn l-Istati Membri tal-Komunità u ċ-Ċina;
   JAPPOĠĠAW in-negozjati multilaterali dwar is-servizzi tat-trasport marittimu fl-Organizzazzjoni Dinjija tal-Kummerċ;
   IR-RENJU TAL-BELĠJU:
   Isabelle DURANT
   Deputat Prim Ministru u Ministru għall-Mobbiltà u t-Trasport
   IR-RENJU TAD-DANIMARKA:
   Bendt BENDTSEN
   Ministru għall-Affarjiet Ekonomiċi, il-Finanzi u l-Industrija
   IR-REPUBBLIKA FEDERALI TAL-ĠERMANJA:
   Manfred STOLPE
   Ministru Federali għat-Trasport, il-Bini u d-Djar
   Wilhelm SCHÖNFELDER
   Ambaxxatur, Rappreżentant Permanenti tar-Repubblika Federali tal-Ġermanja
   IR-REPUBBLIKA ELLENIKA:
   Georgios ANOMERITIS
   Ministru għall-Merkanzija Marittima
   IR-RENJU TA’ SPANJA:
   Francisco ÁLVAREZ-CASCOS FERNÁNDEZ
   Ministru għall-Iżvilupp Intern
   IR-REPUBBLIKA FRANĊIŻA:
   Pierre SELLAL
   Ambaxxatur, Rappreżentant Permanenti tar-Repubblika Franċiża
   L-IRLANDA:
   Peter GUNNING
   Deputat Rappreżentant Permanenti ta’ l-Irlanda
   IR-REPUBBLIKA TALJANA:
   Pietro LUNARDI
   Ministru għall-Infrastruttura u t-Trasport
   IL-GRAN DUKAT TAL-LUSSEMBURGU:
   Henri GRETHEN
   Ministru għall-Affarjiet Ekonomiċi, Ministru għat-Trasport
   IR-RENJU TA’ L-OLANDA:
   Roelf Hendrik de BOER
   Ministru għat-Trasport, il-Komunikazzjoni u x-Xogħolijiet Pubbliċi
   IR-REPUBBLIKA TA’ L-AWSTRIJA:
   Mathias REICHHOLD
   Ministru Federali għat-Trasport, l-Innovazzjoni u t-Teknoloġija
   IR-REPUBBLIKA PORTUGIŻA:
   Luís Francisco VALENTE DE OLIVEIRA
   Ministru għax-Xogħolijiet Pubbliċi, it-Trasport u d-Djar
   IR-REPUBBLIKA TAL-FINLANDJA:
   Kimmo SASI
   Ministru għat-Trasport u l-Komunikazzjonijiet
   IR-RENJU TA’ L-IŻVEZJA:
   Ulrica MESSING
   Ministru għall-Komunikazzjoni
   IR-RENJU UNIT TAL-GRAN BRITTANJA U L-IRLANDA TA’ FUQ:
   David JAMIESON
   Sotto-Segretarju tal-Parlament ta’ l-Istat għat-Trasport
   IL-KOMUNITÀ EWROPEA:
   Bendt BENDTSEN
   Ministru għall-Affarjiet Ekonomiċi, il-Kummerċ u l-Industrija tar-Renju tad-Danimarka
   President Attwali tal-Kunsill ta’ l-Unjoni Ewropea
   Loyola de PALACIO
   Viċi-President tal-Kummissjoni tal-Komunitajiet Ewropej
   IL-GVERN TAR-REPUBBLIKA POPLARI TAĊ-ĊINA:
   Chunxian ZHANG
   Ministru għall-Komunikazzjoni tar-Repubblika Poplari taċ-Ċina
   QABLU KIF ĠEJ:
   Artikolu 1
   Għan
   Dan il-Ftehim jimmira biex itejjeb il-kondizzjonijiet li taħthom operazzjonijiet ta’ trasport marittimu ta’ merkanzija jitwettqu għal jew miċ-Ċina, għal jew mill-Komunità, kif ukoll għal jew mill-Komunità u ċ-Ċina min-naħa l-waħda u pajjiżi terzi min-naħa l-oħra, għall-benefiċċju ta’ operaturi ekonomiċi tal-Partijiet. Hu bbażat fuq il-prinċipji ta’ libertà li jiġu provduti s-servizzi tat-trasport marittimu, l-aċċess liberu għall-merkanzija u l-kummerċ min-naħa għall-oħra, l-aċċess illimitat għal, u t-trattament mhux diskriminatorju fi, l-użu ta’ portijiet u servizzi awżiljari kif ukoll fir-rigward ta’ preżenza kummerċjali. Ikopri l-aspetti kollha tas-servizzi minn bieb sa bieb.
   Artikolu 2
   Firxa
   1.   Dan il-Ftehim japplika għat-trasport marittimu internazzjonali ta’ merkanzija u s-servizzi loġistiċi, inklużi operazzjonijiet multimodali li jinvolvu parti bil-baħar, bejn il-portijiet taċ-Ċina u ta’ l-Istati Membri tal-Komunità kif ukoll it-trasport marittimu internazzjonali tal-merkanzija bejn il-portijiet ta’ l-Istati Membri tal-Komunità. Japplika wkoll għal kummerċ minn post għall-ieħor u għall-moviment ta’ tagħmir bħal kontenituri vojta, li mhumiex qed jinġarru bħala merkanzija kontra ħlas, bejn il-portijiet taċ-Ċina jew bejn il-portijiet ta’ Stat Membru tal-Komunità.
   Jekk bastimenti ta’ Parti waħda jbaħħru minn port wieħed tal-Parti l-oħra għal ieħor jew minn port wieħed ta’ Stat Membru tal-Komunità għal ieħor biex jgħabbu merkanzija għal pajjiżi barranin jew jiskargaw merkanzija minn barra l-pajjiż, dan għandu jitqies bħala li jagħmel parti mit-trasport marittimu internazzjonali.
   Dan il-Ftehim m’għandhux japplika għal trasport domestiku purament bejn il-portijiet taċ-Ċina jew bejn il-portijiet ta’ kwalunkwe Stat Membru partikolari tal-Komunità.
   2.   Dan il-Ftehim m’għandux jaffettwa l-applikazzjoni tal-ftehim marittimi bilaterali konklużi bejn iċ-Ċina u l-Istati Membri tal-Komunità għal kwistjonijiet li jaqgħu barra mill-qasam ta’ applikazzjoni ta’ dan il-Ftehim.
   3.   Dan il-Ftehim m’għandux jaffettwa d-dritt ta’ bastimenti ta’ partijiet terzi milli jimpenjaw ruħhom f’trasport ta’ merkanzija u passiġġieri bejn il-portijiet tal-Partijiet jew bejn il-portijiet ta’ waħda mill-partijiet u parti terza.
   Artikolu 3
   Definizzjonijiet
   Għall-fini ta’ dan il-Ftehim:

               (a)

               “trasport marittimu internazzjonali ta’ merkanzija u servizzi loġistiċi” jkopri l-proviżjoni ta’ servizzi ta’ trasport marittimu internazzjonali ta’ merkanzija, u s-servizzi ta’ maniġġar, ħażna, u ħżin tal-merkanzija, is-servizzi ta’ clearance ta’ dazji, is-servizzi ta’ l-istazzjon tal-kontenitur u tad-depost, dawk li jinsabu fil-port u dawk fl-intern tal-pajjiż, is-servizzi ta’ aġenziji ta’ attivitajiet marittimi u s-servizzi ta’ l-ispedituri tal-merkanzija relatati;

               (b)

               “operazzjonijiet ta’ trasport multimodali” huwa l-ġarr ta’ merkanzija bl-użu ta’ iżjed minn mezz wieħed ta’ trasport inkluża parti bil-baħar taħt dokument wieħed;

               (ċ)

               “servizzi ta’ aġenziji ta’ attivitajiet marittimi” jfisser attivitajiet li jikkonsistu fir-rappreżentazzjoni, bħala aġent, f’żona ġeografika speċifika, ta’ l-interessi tan-negozju ta’ linja waħda jew iktar ta’ trasport marittimu jew kumpanniji ta’ attivitajiet marittimi, għall-finijiet li ġejjin:

                           —

                           il-marketing u l-bejgħ ta’ servizzi ta’ trasport marittimu u servizzi relatati, mill-kwotazzjoni għall-fattura, u l-ħruġ ta’ poloz tat-tagħbija f’isem il-kumpanniji, il-kuntrattar tas-servizzi relatati meħtieġa, it-tħejjija ta’ dokumentazzjoni, u l-proviżjon ta’ informazzjoni dwar in-negozju;

                           —

                           l-azzjoni meħuda f’isem il-kumpanniji li qed jorganizzaw il-waqfa tal-bastiment jew it-teħid ta’ kontroll fuq il-merkanzija;

               (d)

               “servizzi ta’ l-ispedituri tal-merkanzija” jfisser l-attività li tikkonsisti fl-organizzazzjoni u l-monitoraġġ ta’ operazzjonijiet ta’ kunsinna ta’ merkanzija f’isem l-ispedituri, permezz tas- servizzi ta’ kuntrattar relatati, it-tħejjija ta’ dokumentazzjoni u l-proviżjon ta’ informazzjoni dwar in-negozju;

               (e)

               “kumpanija ta’ attivitajiet marittimi” jfisser kumpannija li tilħaq il-kondizzjonijiet li ġejjin:

                           (i)

                           tkun kostitwita skond il-liġijiet pubbliċi jew privati taċ-Ċina, jew tal-Komunità jew ta’ Stat Membru tal-Komunità;

                           (ii)

                           ikollha l-uffiċċju reġistrat jew l-amministrazzjoni ċentrali jew il-post prinċipali ta’ negozju tagħha fiċ-Ċina jew il-Komunità rispettivament,

                           (iii)

                           tkun impenjata f’servizz ta’ attivitajiet marittimi internazzjonali bil-bastimenti li huma proprjetà tagħha jew operati minnha.

                     Kumpanniji ta’ attivitajiet marittimi stabbiliti barra l-Komunità jew iċ-Ċina u kkontrollati minn ċittadini ta’ Stat Membru tal-Komunità jew taċ-Ċina rispettivament, għandhom ikunu benifiċċjarji wkoll tad-disposizzjonijiet ta’ dan il-Ftehim, jekk il-bastimenti tagħhom huma reġistrati f’dak l-Istat Membru jew fiċ-Ċina skond il-leġislazzjoni tagħhom;

               (f)

               “sussidjarju” tfisser kumpannija li hi proprjetà ta’ kumpannija ta’ attivitajiet marittimi u li għandha personalità legali;

               (g)

               “uffiċċju tal-fergħa” jfisser post ta’ negozju li hu proprjetà ta’ kumpannija ta’ attivitajiet marittimi u m’għandhiex personalità legali;

               (h)

               “uffiċċju ta’ rappreżentazzjoni” jfisser uffiċċju rappreżentattiv ta’ kumpannija ta’ l-attivitajiet marittimi ta’ Parti waħda stabbilita fil-Parti l-oħra;

               (i)

               “bastiment” ifisser kwalunkwe bastiment merkantili reġistrat skond il-liġijiet taċ-Ċina, jew tal-Komunità jew ta’ l-Istati Membri tagħha fl-uffiċċju ta’ reġistrazzjoni tal-bastiment ta’ kwalunkwe Parti taħt il-bandiera nazzjonali ta’ dik il-Parti u impenjat fi trasport marittimu internazzjonali, inklużi l-bastimenti bil-bandiera ta’ pajjiż terz iżda li huma proprjetà jew operati minn kumpannija ta’ attivitajiet marittimi taċ-Ċina jew ta’ Stat Membru tal-Komunità. Iżda, dan it-terminu ma jinkludix bastimenti tal-gwerra u kwalunkwe bastiment li mhuwiex kummerċjali.

         Artikolu 4
   Proviżjon ta’ servizzi
   1.   Kull Parti għandha tkompli tagħti trattament mhux diskriminatorju lil bastimenti bil-bandiera tal-Parti l-oħra jew operati minn ċittadini jew kumpanniji tal-Parti l-oħra, b’paragun mat-trattament mogħti lil bastimenti tagħha, fir-rigward ta’ l-aċċess għal portijiet, l-użu ta’ infrastruttura u s-servizzi marittimi awżiljari ta’ dawn il-portijiet, kif ukoll il-ħlasijiet u l-piżijiet relatati, il-formalitajiet tad-dwana u l-assenjazzjoni ta’ rmiġġ u l-faċilitajiet ta’ tagħbija u ħatt.
   2.   Il-Partijiet jimpenjaw ruħhom li japplikaw b’mod effettiv il-prinċipju ta’ aċċess illimitat għas-suq u t-traffiku marittimu internazzjonali fuq bażi mhux diskriminatorja u kummerċjali.
   3.   Fl-applikazzjoni tal-prinċipji tal-paragrafi 1 u 2, il-Partijiet għandhom:

               (a)

               ma jintroduċux klawżoli għall-qsim ta’ merkanzija fi ftehim futuri ma’ pajjiżi terzi dwar servizzi ta’ trasport marittimu u jtemmu tali disposizzjonijiet fil-każ li jeżistu fi ftehim bilaterali preċedenti f’perijodu ta’ żmien raġjonevoli;

               (b)

               jeliminaw, mad-dħul fis-seħħ ta’ dan il-Ftehim, kull miżura unilaterali amministrattiva, teknika jew oħra, li tista’ tikkostitwixxi restrizzjoni indiretta u jkollha effetti diskriminatorji fuq il-proviżjon liberu ta’ servizzi fit-trasport marittimu internazzjonali;

               (ċ)

               jastjenu milli jimplimentaw mad-dħul fis-seħħ ta’ dan il-Ftehim miżuri amministrattivi, tekniċi jew leġislattivi li jista’ jkollhom l-effett li jiddiskriminaw kontra ċittadini jew kumpanniji tal-Parti l-oħra fil-proviżjon ta’ servizzi fit-trasport marittimu internazzjonali.

         4.   Kull Parti għandha tippermetti lill-kumpanniji ta’ attivitajiet marittimi tal-Parti l-oħra li jkollhom, fuq bażi mhux diskriminatorja u fuq termini miftiehma bejn il-kumpanniji konċernati, aċċess għal u użu ta’ servizzi distributuri provduti minn kumpanniji ta’ attivitajiet marittimi reġistrati fil-Parti ta’ l-ewwel għall-merkanzija internazzjonali bejn il-portijiet taċ-Ċina jew bejn il-portijiet ta’ Stat Membru tal-Komunità.
   Artikolu 5
   Presenza kummerċjali
   Fir-rigward ta’ attivitajiet għall-proviżjon ta’ trasport marittimu internazzjonali ta’ merkanzija u servizzi loġistiċi, inklużi operazzjonijiet ta’ trasport multimodali minn bieb sa bieb, kull Parti għandha tippermetti li kumpanniji ta’ attivitajiet marittimi tal-Parti l-oħra, jistabbilixxu sussidjarji ta’ propjetarju wieħed jew ta’ investimenti konġunti, uffiċċji tal-fergħat jew rappreżentattivi u, fir-rigward ta’ sussidjarji jew uffiċċji tal-fergħat biex jimpenjaw ruħhom f’attivitajiet ekonomiċi, skond il-liġijiet u r-regolamenti tagħhom. Tali attivitajiet jinkludu, iżda mhumiex limitati għal:

               (1)

               is-solleċitazzjoni tal-merkanzija u r-riserva ta’ l-ispazju;

               (2)

               it-tfassil, il-konferma, it-trattament u l-ħruġ ta’ polza tat-tagħbija, inkluż dak li hu aċċettat b’mod komuni permezz ta’ polza ta’ tagħbija fit-trasport marittimu internazzjonali; it-tħejjija ta’ dokumentazzjoni dwar dokumenti tat-trasport u dokumenti tad-dwana;

               (3)

               l-iffissar, il-ġbir u t-tneħħija ta’ piżijiet ta’ merkanzija u oħrajn li jirriżultaw abbażi ta’ kuntratti ta’ servizz u rati tariffarji;

               (4)

               in-negozjar u l-iffirmar ta’ kuntratti ta’ servizz;

               (5)

               l-iffirmar ta’ kuntratti għal ġarr bit-trakkijiet, trasport bil-ferrovija, trattament ta’ merkanzija u servizzi awżiljari relatati oħra;

               (6)

               rati tariffarji ta’ kwotazzjoni u pubblikazzjoni;

               (7)

               l-involviment f’attivitajiet ta’ marketing relatati mas-servizz tagħhom;

               (8)

               il-proprjetà ta’ tagħmir meħtieġ għall-attivitajiet ekonomiċi;

               (9)

               il-proviżjon ta’ informazzjoni dwar in-negozju b’kwalunkwe mezz, inklużi sistemi ta’ informazzjoni kompjuterizzati u skambju intern ta’ data elettronika, bla ħsara għal kwalunkwe restrizzjoni mhux diskriminatorja dwar it-telekomunikazzjonijiet;

               (10)

               l-istabbiliment ta’ intrapriżi konġunti ma’ kwalunkwe aġenzija stabbilita lokalment ta’ attivitajiet marittimi biex jimpenjaw ruħhom f’negozji relatati ma’ agenzija, bħall-organizzazzjoni tal-waqfa tal-bastimenti jew it-twassila ta’ merkanzija għal kunsinna.

         Artikolu 6
   Trasparenza
   1.   Kull Parti għandha, wara konsultazzjoni minn qabel u notifika xierqa minn qabel, tippubblika minnufih kull miżura rilevanti ta’ applikazzjoni ġenerali, li hi rilevanti għal jew taffettwa t-tħaddim ta’ dan il-Ftehim.
   2.   Fejn il-pubblikazzjoni kif imsemmija fil-paragrafu 1 mhix prattikabbli, tali informazzjoni għandha tiġi magħmula pubblika xort’oħra.
   3.   Kull Parti għandha twieġeb minnufih għat-talbiet kollha mill-Parti l-oħra għal informazzjoni speċifika dwar kwalunkwe miżura tagħha ta’ applikazzjoni ġenerali fis-sens tat-tifsira tal-paragrafu 1.
   Artikolu 7
   Regolament domestiku
   1.   Il-Partijiet għandhom jiżguraw li l-miżuri kollha ta’ applikazzjoni ġenerali li jaffettwaw il-kummerċ f’servizzi ta’ trasport marittimu internazzjonali huma amministrati b’mod raġjonevoli, objettiv u imparzjali.
   2.   F’dawk il-każi fejn hi meħtieġa awtorizzazzjoni, l-awtoritajiet kompetenti ta’ Parti għandhom, f’perijodu raġjonevoli ta’ żmien wara s-sottomissjoni ta’ applikazzjoni kkunsidrata kompleta taħt il-liġijiet u r-regolamenti domestiċi, jinfurmaw lill-applikant tad-deċiżjoni dwar l-applikazzjoni. Fuq talba ta’ l-applikant, l-awtoritajiet kompetenti ta’ Parti għandhom jipprovdu, mingħajr dewmien żejjed, informazzjoni dwar l-istatus ta’ l-applikazzjoni.
   3.   Sabiex jiġi żgurat li l-miżuri relatati ma’ standards tekniċi u l-ħtiġiet u l-proċeduri għall-liċenzja ma jikkostitwux ostakli għall-kummerċ mhux meħtieġa, il-ħtiġiet għandhom ikunu bbażati fuq kriterji objettivi, mhux diskriminatorji, pre-stabbiliti u trasparenti, bħall-kapaċità li jiġi provdut is-servizz; u fil-każ ta’ proċeduri għall-liċenzja, ma jkunux fihom infushom restrizzjoni fuq jew ostaklu għall-proviżjon tas-servizz.
   Artikolu 8
   Persunal EWLIENI
   Is-sussidjarji ta’ proprjetarju wieħed jew ta’ investimenti konġunti, uffiċċji tal-fergħa jew rappreżentattivi tal-kumpanniji ta’ attivitajiet marittimi ta’ Parti waħda stabbiliti fil-Parti l-oħra għandhom ikunu ntitolati jimpjegaw persunal ewlieni, skond il-leġislazzjoni fis-seħħ fil-pajjiż ospitanti, irrispettivament miċ-ċittadinanza tagħhom. Kull Parti għandha tiffaċilita l-kisba ta’ permessi ta’ xogħol u viżi għal impjegati barranin.
   Artikolu 9
   Ħlasijiet u movimenti ta’ kapital
   1.   Dħul ta’ ċittadini jew kumpanniji ta’ Parti waħda li ġej minn trasport marittimu internazzjonali u operazzjonijiet multimodali fil-Parti l-oħra jista’ jiġi miftiehem f’muniti konvertibbli liberament.
   2.   Id-dħul u l-infiq ta’ attivitajiet ekonomiċi tas-sussidjarji u l-uffiċċji tal-fergħa u rappreżentattivi tal-kumpanniji ta’ attivitajiet marittimi ta’ Parti stabbilita fil-Parti l-oħra jistgħu jiġu miftiehma fil-munita tal-pajjiż ospitanti. Il-bilanċ wara l-ħlas ta’ ħlasijiet lokali mill-kumpanniji ta’ attivitajiet marittimi, sussidjarji, uffiċċji tal-fergħa u rappreżentanti msemmija hawn fuq jistgħu jiġu mibgħuta barra l-pajjiż b’mod liberu skond ir-rata ta’ skambju tal-bank fid-data li jkunu ntbagħtu.
   Artikolu 10
   Koperazzjoni marittima
   Il-Partijiet għandhom, għall-fini tal-promozzjoni ta’ l-iżvilupp ta’ l-industrija marittima tagħhom, jinkoraġġixxu lill-awtoritjiet kompetenti, il-kumpanniji ta’ attivitajiet marittimi, il-portijiet, l-istituzzjonijiet ta’ riċerka rilevanti, l-universitajiet u l-kulleġġi tagħhom biex jikkoperaw, inklużi, iżda mhux limitati, fl oqsma li ġejjin:

               (1)

               l-iskambju ta’ fehmiet relatati ma’ l-attivitajiet tagħhom fil-qafas ta’ organizzazzjonijiet marittimi internazzjonali;

               (2)

               il-formulazzjoni u l-perfezzjoni tal-leġislazzjoni relatata mat-trasport marittimu u l-amministrazzjoni tas-suq;

               (3)

               il-promozzjoni ta’ servizz ta’ trasport marittimu effiċjenti għall-kummerċ internazzjonali bil-baħar permezz ta’ l-esplojtazzjoni effettiva ta’ portijiet u flotot tal-Partijiet;

               (4)

               il-garanzija ta’ sigurtà ta’ l-attivitajiet marittimi u l-prevenzjoni tat-tniġġis tal-baħar;

               (5)

               il-promozzjoni ta’ edukazzjoni u taħriġ marittimu, speċjalment it-taħriġ ta’ baħrin;

               (6)

               l-iskambju ta’ persunal, informazzjoni u teknoloġija xjentifika;

               (7)

               it-tisħiħ ta’ l-isforzi tagħhom biex jiġu miġġielda l-piraterija u t-terroriżmu.

         Artikolu 11
   Konsultazzjonijiet u soluzzjoni ta’ disputi
   1.   Il-Partijiet għandhom jistabbilixxu l-proċeduri xierqa biex tiġi żgurata l-implimentazzjoni kif suppost ta’ dan il-Ftehim.
   2.   Jekk tinqala’ xi kwistjoni bejn il-Partijiet dwar l-interpretazzjoni jew l-applikazzjoni ta’ dan il-Ftehim, l-awtoritajiet kompetenti tagħhom għandhom ifittxu li jsolvu l-kwistjoni permezz ta’ konsultazzjoni amikevoli. Fil-każ li ma jintlaħaq l-ebda ftehim, għandha tiġi solvuta permezz ta’ mezzi diplomatiċi.
   Artikolu 12
   Emenda
   Dan il-Ftehim jista’ jiġi emendat permezz ta’ ftehim bil-miktub bejn il-Partijiet u l-emenda tidħol fis-seħħ skond il-proċeduri speċifikati fl-Artikolu 15(2).
   Artikolu 13
   Applikazzjoni territorjali
   Dan il-Ftehim għandu japplika, min-naħa l-wahda, għat-territorji li fihom japplika t-Trattat li jistabbilixxi l-Komunità Ewropea u skond il-kondizzjonijiet stabbiliti f’dak it-Trattat, u min-naħa l-oħra, għat-territorju taċ-Ċina.
   Artikolu 14
   Test Awtentiku
   Dan il-Ftehim huwa mfassal f’żewġ kopji bid-Daniż,bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Olandiż, bil-Portugiż, bl-Ispanjol, bl-Isvediż, bit-Taljan u biċ-Ċiniż, b’kull wieħed minn dawn it-testi ugwalment awtentiku.
   Artikolu 15
   Dewmien u dħul fis-seħħ
   1.   Dan il-Ftehim hu konkluż għal perijodu ta’ ħames snin. Għandu jiġi mġedded b’mod taċitu kull sena sakemm waħda mill-Partijiet tiddenunzjah bil-miktub sitt xhur qabel id-data ta’ l-iskadenza.
   2.   Dan il-Ftehim għandu jiġi approvat mill-Partijiet skond il-proċeduri tagħhom stess.
   Dan il-Ftehim għandu jidhol fis-seħħ fl-ewwel jum tat-tieni xahar wara d-data li fiha l-Partijiet jinnotifikaw lil xulxin li l-proċeduri msemmija fl-ewwel paragrafu ġew kompletati.
   3.   Jekk dan il-Ftehim hu inqas favorevoli dwar ċerti kwistjonijiet minn xi ftehim bilaterali eżistenti bejn Stati Membri individwali tal-Komunità u ċ-Ċina, id-disposizzjonijiet iktar favorevoli għandhom jieħdu prevalenza mingħajr preġudizzju għall-obbligi tal-Komunità u wara li jittieħed kont tat-Trattat li jistabbilixxi l-Komunità Ewropea. Id-disposizzjonijiet ta’ dan il-Ftehim jissostitwixxu dawk tal-ftehim bilaterali preċedenti konkluż bejn l-Istati Membri tal-Komunità u ċ-Ċina, jekk id-disposizzjonijiet ta’ l-aħħar huma jew inkonsistenti ma’ ta’ l-ewwel, ħlief għas-sitwazzjoni msemmija fis-sentenza preċedenti, jew identiċi għalihom. Id-disposizzjonijiet ta’ ftehim bilaterali eżistenti li mhumiex koperti minn dan il-Ftehim għandhom ikomplu japplikaw.

      EN FE DE LO CUAL, los plenipotenciarios abajo firmantes suscriben el presente Acuerdo.
      TIL BEKRÆFTELSE HERAF har undertegnede befuldmægtigede underskrevet denne aftale.
      ZU URKUND DESSEN haben die unterzeichneten Bevollmächtigten dieses Abkommen unterzeichnet.
      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι έθεσαν την υπογραφή τους κάτω από την παρούσα συμφωνία.
      IN WITNESS WHEREOF the undersigned Plenipotentiaries have signed this Agreement.
      EN FOI DE QUOI, les plénipotentiaires soussignés ont apposé leur signature sur le présent accord.
      IN FEDE DI CHE i Plenipotenziari sottoscritti hanno apposto le loro firme in calce al presente accordo.
      TEN BLIJKE WAARVAN de, hiertoe naar behoren gemachtigde, ondergetekenden hun handtekening onder deze overeenkomst hebben gesteld.
      EM FÉ DO QUE, os abaixo-assinados apuseram as suas assinaturas no presente Acordo.
      TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän sopimuksen.
      TILL BEVIS HÄRPÅ har undertecknade befullmäktigade undertecknat detta avtal.

      Hecho en Bruselas, el seis de diciembre del dos mil dos.
      Udfærdiget i Bruxelles den sjette december to tusind og to.
      Geschehen zu Brüssel am sechsten Dezember zweitausendzwei.
      'Εγινε στις Βρυξέλλες, στις έξι Δεκεμβρίου δύο χιλιάδες δύο.
      Done at Brussels on the sixth day of December in the year two thousand and two.
      Fait à Bruxelles, le six décembre deux mille deux.
      Fatto a Bruxelles, addì sei dicembre duemiladue.
      Gedaan te Brussel, de zesde december tweeduizendtwee.
      Feito em Bruxelas, em seis de Dezembro de dois mil e dois.
      Tehty Brysselissä kuudentena päivänä joulukuuta vuonna kaksituhattakaksi.
      Som skedde i Bryssel den sjätte december tjugohundratvå.

         Pour le Royaume de Belgique
         Voor het Koninkrijk België
         Für das Königreich Belgien

         Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
         Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
         Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

         På Kongeriget Danmarks vegne

         Für die Bundesrepublik Deutschland

         Για την Ελληνική Δημοκρατία

         Por el Reino de España

         Pour la Republique française

         Thar cheann Na hÉireann
         For Ireland

         Per la Repubblica italiana

         Pour le Grand-Duché de Luxembourg

         Voor het Koninkrijk der Nederlanden

         Für die Republik Österreich

         Pela República Portuguesa

         Suomen tasavallan puolesta

         För Konungariket Sverige

         For the United Kingdom of Great Britain and Northern Ireland

         Por la Comunidad Europea
         For Det Europæiske Fællesskab
         Für die Europäische Gemeinschaft
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Voor de Europese Gemeenschap
         Pela Comunidade Europeia
         Euroopan yhteisön puolesta
         På Europeiska gemenskapens vägnar


title: Deċiżjoni (UE) 2017/1565 tal-Parlament Ewropew u tal-Kunsill tat-13 ta' Settembru 2017 li tipprovdi assistenza makrofinanzjarja lir-Repubblika tal-Moldova

text:
               20.9.2017

               MT

               Il-Ġurnal Uffiċjali tal-Unjoni Ewropea

               L 242/14

         DEĊIŻJONI (UE) 2017/1565 TAL-PARLAMENT EWROPEW U TAL-KUNSILL
   tat-13 ta' Settembru 2017
   li tipprovdi assistenza makrofinanzjarja lir-Repubblika tal-Moldova
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 212(2) tiegħu,
   Wara li kkunsidraw il-proposta tal-Kummissjoni Ewropea,
   Wara li l-abbozz tal-att leġiżlattiv intbagħat lill-parlamenti nazzjonali,
   Filwaqt li jaġixxu skont il-proċedura ordinarja leġiżlattiva (1),
   Billi:

               (1)

               Ir-relazzjonijiet bejn l-Unjoni Ewropea (“l-Unjoni”) u r-Repubblika tal-Moldova qegħdin ikomplu jiżviluppaw fi ħdan il-qafas tal-Politika Ewropea tal-Viċinat (PEV) u s-Sħubija tal-Lvant. Ir-Repubblika tal-Moldova ssieħbet fis-Sħubija tal-Lvant fl-2009, li kienet segwita minn negozjati ta' Ftehim ta' Assoċjazzjoni bejn l-Unjoni u r-Repubblika tal-Moldova. Dan il-Ftehim (2) (“il-Ftehim ta' Assoċjazzjoni”), li jinkludi l-introduzzjoni gradwali ta' Żona ta' Kummerċ Ħieles Approfondita u Komprensiva (DCFTA), ġie ffirmat fis-27 ta' Ġunju 2014 u daħal fis-seħħ fl-1 ta' Lulju 2016.

               (2)

               L-ekonomija tar-Repubblika tal-Moldova ġiet affettwata b'mod sinifikanti mill-instabilità politika esperjenzata fil-perjodu bejn l-elezzjonijiet ta' Novembru 2014 u Jannar 2016, kif ukoll minn skandlu tal-frodi bankarja, minn attività ekonomika dgħajfa fir-reġjun, u minn projbizzjonijiet fuq l-importazzjoni imposti mir-Russja. Matul l-aħħar sena, dik is-sitwazzjoni kkontribwiet għall-produzzjoni ta' reċessjoni, żbilanċ fil-kummerċ li qed jiżdied u tnaqqis sinifikanti ta' riżervi ta' muniti barranin.

               (3)

               Wara l-ħatra fil-bidu tal-2016 ta' gvern ġdid u ta' gvernatur ġdid tal-Bank Nazzjonali tal-Moldova, l-awtoritajiet urew impenn imġedded biex jimxu 'l quddiem bir-riformi politiċi meħtieġa u biex jiġu indirizzati sfidi ta' governanza tal-pajjiż fis-settur finanzjarju u fil-qasam tal-ġestjoni tal-finanzi pubbliċi.

               (4)

               B'appoġġ għall-perkors il-ġdid ta' riforma, ġie miftiehem Pjan Direzzjonali għal Riformi Prijoritarji bejn l-Unjoni u r-Repubblika tal-Moldova wara l-Konklużjonijiet tal-Kunsill tal-Affarijiet Barranin tal-15 ta' Frar 2016. Kien hemm progress sostanzjali fl-implimentazzjoni ta' dan il-Pjan Direzzjonali mir-Repubblika tal-Moldova.

               (5)

               F'kuntest ta' tranżizzjoni politika u diffikultajiet ekonomiċi, l-awtoritajiet tar-Repubblika tal-Moldova u l-Fond Monetarju Internazzjonali (FMI) ftiehmu, f'Lulju 2016, fuq Arranġament ta' tliet snin ta' Faċilità ta' Kreditu Estiża (ECF) u Faċilità ta' Fond Estiża (EFF) fl-ammont ta' USD 178,7 miljun. Dak l-arranġament ġie approvat mill-Bord tal-FMI fis-7 ta' Novembru 2016. Skont dan il-programm tal-FMI, l-awtoritajiet tar-Repubblika tal-Moldova mistennija li jagħmlu titjib rapidu fil-governanza u superviżjoni fis-settur finanzjarju, biex isaħħu l-politiki li jiżguraw l-istabilità makroekonomika u l-istabilità finanzjarja, u jrawmu tkabbir sostenibbli u inklużiv.

               (6)

               Fid-dawl tad-deterjorazzjoni fis-sitwazzjoni u l-prospetti ekonomiċi, ir-Repubblika tal-Moldova talbet assistenza makrofinanzjarja kumplimentari mill-Unjoni f'Awwissu 2015 u tenniet din it-talba f'Marzu 2016.

               (7)

               L-allokazzjoni indikattiva tal-Unjoni lir-Repubblika tal-Moldova skont l-Istrument Ewropew ta' Viċinat (SEV) hija ta' EUR 610–746 miljun, inkluż l-appoġġ baġitarju u l-assistenza teknika. Madankollu, l-iżborżi tal-appoġġ baġitarju mill-Unjoni ġew sospiżi kmieni fl-2015 u t-tkomplija tagħhom ġiet magħmula kondizzjonali fuq l-approvazzjoni ta' programm ġdid tal-FMI u li jiġu sodisfatti l-kondizzjonijiet kollha ta' appoġġ baġitarju.

               (8)

               Minħabba li r-Repubblika tal-Moldova hija pajjiż kopert mill-PEV, jenħtieġ li tiġi ikkunsidrata bħala eliġibbli biex tirċievi l-assistenza makrofinanzjarja mill-Unjoni.

               (9)

               Jenħtieġ li l-assistenza makrofinanzjarja mill-Unjoni tkun strument finanzjarju eċċezzjonali ta' appoġġ mingħajr irbit u mhux speċifikat għall-bilanċ tal-pagamenti, bl-għan li jiġu indirizzati l-ħtiġijiet finanzjarji esterni immedjati tal-benefiċjarju u jenħtieġ li tirfed l-implimentazzjoni ta' programm ta' politika li fih miżuri qawwija ta' riforma strutturali u ta' aġġustament immedjat maħsuba biex itejbu l-pożizzjoni tal-bilanċ tal-pagamenti fuq perjodu ta' żmien qasir.

               (10)

               Minħabba li għad hemm diskrepanza sinifikanti fil-finanzjament estern residwu tal-bilanċ tal-pagamenti tar-Repubblika tal-Moldova lil hinn mir-riżorsi pprovduti mill-FMI u minn istituzzjonijiet multilaterali oħrajn, l-assistenza makrofinanzjarja tal-Unjoni li tingħata lir-Repubblika tal-Moldova, fiċ-ċirkostanzi eċċezzjonali attwali qed titqies bħala tweġiba xierqa għat-talba tar-Repubblika tal-Moldova li tiġi appoġġata l-istabilizzazzjoni ekonomika flimkien mal-programm tal-FMI. L-assistenza makrofinanzjarja tal-Unjoni tappoġġa l-aġenda tal-istabbilizzazzjoni ekonomika u tar-riforma strutturali tar-Repubblika tal-Moldova, filwaqt li tissupplimenta r-riżorsi magħmula disponibbli taħt l-arranġament finanzjarju tal-FMI.

               (11)

               L-assistenza makrofinanzjarja tal-Unjoni jenħtieġ li jkollha l-għan li tappoġġa l-ħolqien mill-ġdid ta' sitwazzjoni finanzjarja esterna sostenibbli għar-Repubblika tal-Moldova, billi tikkontribwixxi għall-istabilità politika u makroekonomika akbar tal-pajjiż, għat-tisħiħ tal-governanza ekonomika u finanzjarja, inkluża investigazzjoni komprensiva u orjentata lejn ir-riżultati dwar il-frodi bankarja, il-governanza tajba tal-enerġija u l-indipendenza politika tal-ġudikatura.

               (12)

               L-assistenza makrofinanzjarja tal-Unjoni hija mistennija li timxi id f'id mal-implimentazzjoni tal-iżborżi ta' operazzjonijiet ta' appoġġ baġitarju taħt is-SEV.

               (13)

               Id-determinazzjoni tal-ammont tal-assistenza makrofinanzjarja tal-Unjoni hija bbażata fuq valutazzjoni kwantitattiva kompleta tal-ħtiġijiet ta' finanzjament estern residwu tar-Repubblika tal-Moldova, u tqis il-kapaċità tagħha ta' awtofinanzjament bir-riżorsi proprji, partikolarment ir-riżervi internazzjonali għad-dispożizzjoni tagħha. Jenħtieġ li l-assistenza makrofinanzjarja tal-Unjoni tikkomplementa l-programmi u r-riżorsi pprovduti mill-FMI u l-Bank Dinji. Id-determinazzjoni tal-ammont tal-assistenza tqis ukoll il-kontribuzzjonijiet finanzjarji mistennija mingħand donaturi multilaterali u l-ħtieġa li tiġi żgurata l-kondiviżjoni ġusta tal-piżijiet bejn l-Unjoni u donaturi oħrajn, kif ukoll l-iskjerament diġà eżistenti tal-istrumenti ta' finanzjament esterni l-oħrajn tal-Unjoni fir-Repubblika tal-Moldova u l-valur miżjud tal-involviment ġenerali tal-Unjoni.

               (14)

               B'kont meħud tal-ħtiġijiet ta' finanzjament estern residwu tar-Repubblika tal-Moldova, il-livell tal-iżvilupp ekonomiku tagħha, kif imkejjel skont id-dħul per capita u l-indiċijiet tal-faqar, il-kapaċità tagħha ta' awtofinanzjament bir-riżorsi proprji, partikolarment ir-riżervi internazzjonali għad-dispożizzjoni tagħha, u l-valutazzjoni tal-kapaċità tagħha li tħallas lura bbażata fuq analiżi tas-sostenibilità tad-dejn, jenħtieġ li parti mill-assistenza tingħata fil-forma ta' għotjiet.

               (15)

               Jenħtieġ li l-Kummissjoni tiżgura li l-assistenza makrofinanzjarja tal-Unjoni tkun legalment u sostanzjalment konformi mal-prinċipji u l-objettivi ewlenin tal-oqsma differenti tal-azzjoni esterna, mal-miżuri meħuda fir-rigward ta' dawk l-oqsma u ma' linji ta' politika oħrajn rilevanti tal-Unjoni.

               (16)

               Jenħtieġ li l-assistenza makrofinanzjarja tal-Unjoni tappoġġa l-politika esterna tal-Unjoni rigward ir-Repubblika tal-Moldova. Is-servizzi tal-Kummissjoni u s-Servizz Ewropew għall-Azzjoni Esterna (“SEAE”) jenħtieġ li jaħdmu flimkien mill-qrib matul l-operazzjoni ta' assistenza makrofinanzjarja kollha bl-għan li jikkoordinaw il-politika esterna tal-Unjoni u li jiżguraw il-konsistenza tagħha.

               (17)

               Jenħtieġ li l-assistenza makrofinanzjarja tal-Unjoni tappoġġa l-impenn tar-Repubblika tal-Moldova fir-rigward tal-valuri kondiviżi mal-Unjoni, fosthom id-demokrazija, l-istat tad-dritt, il-governanza tajba, servizz ċivili responsabbli, trasparenti u bbażat fuq il-mertu, ġudikatura indipendenti, ir-rispett għad-drittijiet tal-bniedem, il-libertà, l-indipendenza u l-pluraliżmu tal-midja, l-iżvilupp sostenibbli u t-tnaqqis tal-faqar, kif ukoll l-impenn tagħha lejn il-prinċipji ta' kummerċ miftuħ, ibbażat fuq regoli, u ġust.

               (18)

               Jenħtieġ li prekondizzjoni għall-għoti tal-assistenza makrofinanzjarja tal-Unjoni u għall-iżborż ta' kull wieħed mit-tliet ħlasijiet parzjali tkun li r-Repubblika tal-Moldova tirrispetta l-mekkaniżmi demokratiċi effettivi inklużi sistema parlamentari b'diversi partiti u l-istat tad-dritt, u tiggarantixxi r-rispett għad-drittijiet tal-bniedem. Barra minn hekk, l-objettivi speċifiċi tal-assistenza makrofinanzjarja tal-Unjoni jenħtieġ li jsaħħu l-effiċjenza, it-trasparenza u r-responsabilità fis-sistemi tal-ġestjoni tal-finanzi pubbliċi, jiżguraw ġlieda effettiva kontra l-korruzzjoni u l-ħasil tal-flus, jirrinfurzaw il-governanza u s-superviżjoni tas-settur finanzjarju u bankarju fir-Repubblika tal-Moldova, itejbu l-governanza fis-settur tal-enerġija u jippromwovu r-riformi strutturali li għandhom l-għan li jappoġġaw it-tkabbir sostenibbli u inklużiv, il-ħolqien tal-impjiegi, klima tan-negozju tajba u l-konsolidazzjoni fiskali. L-assistenza makrofinanzjarja tal-Unjoni lir-Repubblika tal-Moldova jenħtieġ li tinkludi wkoll miżuri ta' appoġġ għall-implimentazzjoni tal-Ftehim ta' Assoċjazzjoni, inkluż id-DCFTA. Biex ikun żgurat li l-objettivi speċifiċi jkunu jistgħu jiġu evalwati b'mod xieraq, dawn jeħtieġ li jiġu stipulati b'mod verifikabbli u li jista' jitkejjel. Kemm it-twettiq tal-prekondizzjoni kif ukoll il-kisba ta' dawk l-objettivi jenħtieġ li jiġu mmonitorjati regolarment mill-Kummissjoni u mis-SEAE. Jekk il-prekondizzjoni u l-objettivi ma jintlaħqux jew jekk l-għanijiet u l-prinċipji tal-Ftehim ta' Assoċjazzjoni jiġu ġeneralment injorati, jenħtieġ li l-Kummissjoni b'mod temporanju tissospendi jew tikkanċella l-iżborż tal-assistenza makrofinanzjarja tal-Unjoni.

               (19)

               Sabiex tkun żgurata l-protezzjoni effikaċi tal-interessi finanzjarji tal-Unjoni marbuta mal-assistenza makrofinanzjarja tal-Unjoni, jenħtieġ li r-Repubblika tal-Moldova timplimenta l-miżuri xierqa relatati mal-prevenzjoni tal-frodi, il-korruzzjoni u kull irregolarità oħra marbuta ma' din l-assistenza, u l-ġlieda kontrihom. Ir-Repubblika tal-Moldova jenħtieġ li tinforma regolarment lill-Kummissjoni dwar l-implimentazzjoni tal-assistenza makrofinanzjarja abbażi ta' żvelar sħiħ u ta' konformità stretta mar-regoli finanzjarji tal-Unjoni. Barra minn hekk, jenħtieġ li jiġi previst li l-Kummissjoni twettaq verifiki u li l-Qorti Ewropea tal-Awdituri twettaq il-kontrolli kontabilistiċi.

               (20)

               Ir-rilaxx tal-assistenza makrofinanzjarja tal-Unjoni huwa mingħajr preġudizzju għas-setgħat tal-Parlament Ewropew u tal-Kunsill (bħala awtorità baġitarja).

               (21)

               Jenħtieġ li l-ammonti ta' assistenza makrofinanzjarja mogħtija fil-forma ta' għotjiet u l-ammonti tal-allokazzjonijiet meħtieġa għal assistenza makrofinanzjarja fil-forma ta' self ikunu konsistenti mal-approprazzjonijiet baġitarji previsti fil-qafas finanzjarju pluriennali.

               (22)

               Jenħtieġ li l-assistenza makrofinanzjarja tal-Unjoni tiġi ġestita mill-Kummissjoni. Sabiex ikun żgurat li l-Parlament Ewropew u l-Kunsill ikunu jistgħu jsegwu l-implimentazzjoni ta' din id-Deċiżjoni, jenħtieġ li l-Kummissjoni tinfurmahom regolarment bl-iżviluppi marbutin mal-assistenza u tipprovdilhom id-dokumenti rilevanti.

               (23)

               Sabiex jiġu żgurati kondizzjonijiet uniformi għall-implimentazzjoni ta' din id-Deċiżjoni, jenħtieġ li l-Kummissjoni tingħata s-setgħat ta' implimentazzjoni. Jenħtieġ li dawk is-setgħat jiġu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill (3).

               (24)

               Jenħtieġ li l-assistenza makrofinanzjarja tal-Unjoni tkun soġġetta għal kondizzjonijiet, li għandhom jiġu stabbiliti f'Memorandum ta' Qbil. Jenħtieġ li tali kondizzjonijiet ikunu marbuta mal-iżborż ta' kull wieħed mit-tliet ħlasjiet parzjali. Sabiex jiġu żgurati kondizzjonijiet uniformi għall-implimentazzjoni u għal raġunijiet ta' effiċjenza, jenħtieġ li l-Kummissjoni tingħata s-setgħa li tinnegozja dawn il-kondizzjonijiet mal-awtoritajiet tar-Repubblika tal-Moldova taħt is-superviżjoni tal-kumitat tar-rappreżentanti tal-Istati Membri skont ir-Regolament (UE) Nru 182/2011. Skont dan ir-Regolament, jenħtieġ li bħala regola ġenerali tapplika l-proċedura konsultattiva fil-każijiet kollha ħlief kif previst f'dan ir-Regolament. Meta jiġi kkunsidrat l-impatt potenzjalment importanti tal-assistenza ta' aktar minn EUR 90 miljun, huwa xieraq li l-proċedura ta' eżami tintuża għal operazzjonijiet li jeċċedu dak il-limitu. Meta jitqies l-ammont ta' assistenza makrofinanzjarja tal-Unjoni lir-Repubblika tal-Moldova, jenħtieġ li l-proċedura ta' eżami tapplika għall-adozzjoni tal-Memorandum ta' Qbil, u għal kwalunkwe tnaqqis, sospensjoni jew tħassir tal-assistenza,

         ADOTTAW DIN ID-DEĊIŻJONI:
   Artikolu 1
   1.   L-Unjoni għandha tagħmel assistenza makrofinanzjarja ta' ammont massimu ta' EUR 100 miljun disponibbli għar-Repubblika tal-Moldova (“l-assistenza makrofinanzjarja tal-Unjoni”), bil-ħsieb li tappoġġa l-istabbilizzazzjoni ekonomika tar-Repubblika tal-Moldova u aġenda ta' riforma sostantiva. Minn dak l-ammont massimu, sa EUR 60 miljun għandhom jingħataw bħala self u sa EUR 40 miljun għandhom jingħataw bħala għotjiet. Ir-rilaxx tal-assistenza makrofinanzjarja tal-Unjoni huwa soġġett għall-approvazzjoni tal-baġit tal-Unjoni għas-sena rilevanti mill-Parlament Ewropew u l-Kunsill. L-assistenza għandha tikkontribwixxi biex tkopri l-ħtiġijiet tar-Repubblika tal-Moldova għall-bilanċ tal-pagamenti kif inhuma identifikati fil-programm tal-FMI.
   2.   Sabiex jiġi ffinanzjat il-komponent tas-self tal-assistenza makrofinanzjarja tal-Unjoni, il-Kummissjoni għandha tingħata s-setgħa, f'isem l-Unjoni, biex tissellef il-fondi neċessarji fuq is-swieq kapitali jew minn istituzzjonijiet finanzjarji, u ssellifhom lir-Repubblika tal-Moldova. Is-self għandu jkollu maturità medja massima ta' 15-il sena.
   3.   Ir-rilaxx tal-assistenza makrofinanzjarja tal-Unjoni għandu jiġi ġestit mill-Kummissjoni b'mod konsistenti mal-ftehimiet jew l-arranġamenti milħuqa bejn il-FMI u r-Repubblika tal-Moldova, u mal-prinċipji u l-objettivi ewlenin tar-riformi ekonomiċi stipulati fil-Ftehim ta' Assoċjazzjoni, inkluż id-DCFTA, miftiehma skont il-PEV.
   Il-Kummissjoni għandha tinforma regolarment lill-Parlament Ewropew u lill-Kunsill bl-iżviluppi fir-rigward tal-assistenza makrofinanzjarja tal-Unjoni, inklużi l-iżborżi tagħha, u għandha tipprovdi lil dawk l-istituzzjonijiet bid-dokumenti rilevanti fi żmien xieraq.
   4.   L-assistenza makrofinanzjarja tal-Unjoni għanda ssir disponibbli, għal perjodu ta' sentejn u nofs, li jibda mill-ewwel jum wara d-dħul fis-seħħ tal-Memorandum ta' Qbil imsemmi fl-Artikolu 3(1).
   5.   Jekk il-ħtiġijiet ta' finanzjament tar-Repubblika tal-Moldova jonqsu b'mod fundamentali matul il-perjodu tal-iżborż tal-assistenza makrofinanzjarja tal-Unjoni meta mqabbla mal-projezzjonijiet inizjali, il-Kummissjoni, filwaqt li taġixxi f'konformità mal-proċedura ta' eżami msemmija fl-Artikolu 7(2), għandha tnaqqas l-ammont tal-assistenza jew tissospendiha jew tħassarha.
   Artikolu 2
   1.   Prekondizzjoni għall-għoti tal-assistenza makrofinanzjarja tal-Unjoni għandha tkun li r-Repubblika tal-Moldova tirrispetta l-mekkaniżmi demokratiċi effettivi inkluża sistema parlamentari b'diversi partiti u l-istat tad-dritt, u tiggarantixxi r-rispett lejn id-drittijiet tal-bniedem.
   2.   Il-Kummissjoni u s-SEAE għandhom jimmonitorjaw li din il-prekondizzjoni stipulata fil-paragrafu 1 tiġi sodisfatta matul iċ-ċiklu tal-ħajja sħiħ tal-assistenza makrofinanzjarja tal-Unjoni.
   3.   Il-paragrafi 1 u 2 ta' dan l-Artikolu għandhom jiġu applikati skont id-Deċiżjoni tal-Kunsill 2010/427/UE (4).
   Artikolu 3
   1.   Il-Kummissjoni, f'konformità mal-proċedura ta' eżami msemmija fl-Artikolu 7(2), għandha tiftiehem mal-awtoritajiet tar-Repubblika tal-Moldova dwar politika ekonomika u kondizzjonijiet finanzjarji definiti b'mod ċar, ikkonċentrati fuq riformi strutturali u finanzi pubbliċi sodi, li l-assistenza makrofinanzjarja tal-Unjoni għandha tkun soġġetta għalihom, li għandhom jiġu stabbiliti f'Memorandum ta' Qbil (“il-Memorandum ta' Qbil”) li għandu jinkludi perjodu taż-żmien għat-twettiq ta' dawk il-kondizzjonijiet. Il-politika ekonomika u l-kondizzjonijiet finanzjarji stabbiliti fil-Memorandum ta' Qbil għandhom ikunu konsistenti mal-ftehimiet jew qbil imsemmija fl-Artikolu 1(3), inklużi l-programmi ta' aġġustament makroekonomiku u ta' riforma strutturali implimentati mir-Repubblika tal-Moldova bl-appoġġ tal-FMI.
   2.   Il-kondizzjonijiet imsemmija fil-paragrafu 1 għandhom jimmiraw, b'mod partikolari, lejn it-titjib tal-effiċjenza, it-trasparenza u r-responsabilità tas-sistemi ta' ġestjoni tal-finanzi pubbliċi fir-Repubblika tal-Moldova, inkluż għall-użu tal-assistenza makrofinanzjarja tal-Unjoni. Il-progress rigward il-ftuħ reċiproku tas-swieq, l-iżvilupp ta' kummerċ ġust u bbażat fuq ir-regoli u prijoritajiet oħrajn fil-kuntest tal-politika esterna tal-Unjoni għandhom ukoll jitqiesu b'mod debitu fit-tfassil tal-miżuri ta' politika. Il-progress fil-ksib ta' dawn l-objettivi għandu jiġi mmonitorjat regolarment mill-Kummissjoni.
   3.   It-termini finanzjarji ddettaljati tal-assistenza makrofinanzjarja tal-Unjoni għandhom jiġu stabbiliti fi Ftehim tas-Self u fi Ftehim tal-Għotja li għandhom jiġu konklużi bejn il-Kummissjoni u l-awtoritajiet tar-Repubblika tal-Moldova.
   4.   Il-Kummissjoni għandha tivverifika f'intervalli regolari li l-kondizzjonijiet imsemmijin fl-Artikolu 4(3) jibqgħu jiġu sodisfatti, inkluż jekk il-linji ta' politika ekonomika tar-Repubblika tal-Moldova jkunux f'konformità mal-objettivi tal-assistenza makrofinanzjarja tal-Unjoni. Hija u tagħmel dan, il-Kummissjoni għandha tikkoordina mill-qrib mal-FMI u mal-Bank Dinji u, fejn ikun meħtieġ, mal-Parlament Ewropew u l-Kunsill.
   Artikolu 4
   1.   Soġġett għall-kondizzjonijiet imsemmija fil-paragrafu 3, l-assistenza makrofinanzjarja tal-Unjoni għandha ssir disponibbli mill-Kummissjoni fi tliet ħlasijiet parzjali, u kull wieħed minnhom għandu jkun jikkonsisti f'element ta' self u element ta' għoti. Id-daqs ta' kull ħlas parzjali għandu jiġi stabbilit fil-Memorandum ta' Qbil.
   2.   L-ammonti tal-assistenza makrofinanzjarja tal-Unjoni mogħtija f'forma ta' self għandhom jiġu pprovduti, fejn meħtieġ, f'konformità mar-Regolament tal-Kunsill (KE, Euratom) Nru 480/2009 (5).
   3.   Il-Kummissjoni għandha tiddeċiedi dwar ir-rilaxx tal-ħlasijiet parzjali soġġetti għat-twettiq tal-kondizzjonijiet kollha li ġejjin:

               (a)

               il-prekondizzjoni stabbilita fl-Artikolu 2;

               (b)

               rekord sodisfaċenti kontinwu fl-implimentazzjoni ta' programm ta' politika li fih miżuri ta' aġġustament u ta' riforma strutturali b'saħħithom appoġġati minn arranġament ta' kreditu mill-FMI mhux prekawzjonarju; kif ukoll

               (c)

               l-implimentazzjoni sodisfaċenti tal-politika ekonomika u tal-kondizzjonijiet finanzjarji miftiehma fil-Memorandum ta' Qbil.

         4.   Ir-rilaxx tat-tieni ħlas parzjali m'għandux, fil-prinċipju, isir qabel tliet xhur wara r-rilaxx tal-ewwel ħlas parzjali. Ir-rilaxx tat-tielet ħlas parzjali m'għandux, fil-prinċipju, isir qabel tliet xhur wara r-rilaxx tat-tieni ħlas parzjali.
   5.   Meta l-kondizzjonijiet imsemmija fil-paragrafu 3 ma jiġux sodisfatti, il-Kummissjoni għandha temporanjament tissospendi jew tħassar l-iżborż tal-assistenza makrofinanzjarja tal-Unjoni. F'tali każijiet, hija għandha tinforma lill-Parlament Ewropew u lill-Kunsill dwar ir-raġunijiet għal din is-sospensjoni jew it-tħassir.
   6.   L-assistenza makrofinanzjarja tal-Unjoni għandha tiġi żborżata lill-Bank Nazzjonali tar-Repubblika tal-Moldova. Soġġetti għad-dispożizzjonijiet li għandhom jiġu miftiehma fil-Memorandum ta' Qbil, inkluża konferma tal-ħtiġijiet finanzjarji baġitarji residwi, il-fondi tal-Unjoni jistgħu jiġu ttrasferiti lill-Ministeru tal-Finanzi tar-Repubblika tal-Moldova bħala l-benefiċjarju aħħari.
   Artikolu 5
   1.   L-operazzjonijiet ta' teħid u għoti ta' self marbutin mal-komponent ta' self tal-assistenza makrofinanzjarja tal-Unjoni għandhom isiru fil-munita euro bl-użu tal-istess data tal-valur u m'għandhomx jinvolvu lill-Unjoni fit-trasformazzjoni tal-maturitajiet, jew jesponuha għal kwalunkwe riskju marbut mar-rata tal-kambju jew mar-rata tal-imgħax, jew għal kwalunkwe riskju kummerċjali ieħor.
   2.   Fejn iċ-ċirkostanzi jippermettu, u jekk ir-Repubblika tal-Moldova titlob dan, il-Kummissjoni tista' tieħu l-passi meħtieġa biex tiżgura li tiddaħħal klawżola dwar ir-rimborż bikri fit-termini u l-kondizzjonijiet tas-self, u li din tkun appoġġata minn klawżola korrispondenti fit-termini u l-kondizzjonijiet tal-operazzjonijiet ta' teħid b'self.
   3.   Fejn iċ-ċirkostanzi jippermettu titjib fir-rata tal-imgħax tas-self u jekk ir-Repubblika tal-Moldova titlob dan, il-Kummissjoni tista' tiddeċiedi li tiffinanzja mill-ġdid it-teħid b'self inizjali kollu jew parti minnu jew tista' tirristruttura l-kondizzjonijiet finanzjarji korrispondenti. L-operazzjonijiet ta' finanzjament mill-ġdid jew ta' ristrutturar għandhom isiru f'konformità mal-paragrafi 1 u 4 u ma għandux ikollhom l-effett li jestendu l-maturità tat-teħid ta' self ikkonċernat jew li jżidu l-ammont ta' kapital pendenti fid-data tal-finanzjament mill-ġdid jew tar-ristrutturar.
   4.   L-ispejjeż kollha mġarrba mill-Unjoni li huma marbutin mal-operazzjonijiet tal-għoti jew ta' teħid b'self skont din id-Deċiżjoni, għandhom jitħallsu mir-Repubblika tal-Moldova.
   5.   Il-Kummissjoni għandha tinforma lill-Parlament Ewropew u lill-Kunsill dwar l-iżviluppi fl-operazzjonijiet imsemmija fil-paragrafi 2 u 3.
   Artikolu 6
   1.   L-assistenza makrofinanzjarja tal-Unjoni għandha tiġi implimentata skont ir-Regolament (UE, Euratom) Nru 966/2012 tal-Parlament Ewropew u tal-Kunsill (6) u r-Regolament ta' Delega tal-Kummissjoni (UE) Nru 1268/2012 (7).
   2.   L-implimentazzjoni tal-assistenza makrofinanzjarja tal-Unjoni għandha tkun taħt ġestjoni diretta.
   3.   Il-Ftehim tas-Self u l-Ftehim tal-Għotja li jridu jiġu miftiehma mal-awtoritajiet tar-Repubblika tal-Moldova għandu jkun fihom dispożizzjonijiet:

               (a)

               li jiżguraw li r-Repubblika tal-Moldova tivverifika regolarment li l-finanzjament ipprovdut mill-baġit tal-Unjoni jkun intuża kif suppost, li din tieħu miżuri xierqa biex tipprevjeni l-irregolaritajiet u l-frodi u, jekk ikun meħtieġ, tieħu azzjoni legali biex tirkupra kwalunkwe fond ipprovdut skont din id-Deċiżjoni li jkun ġie miżapproprjat;

               (b)

               li jiżguraw il-protezzjoni tal-interessi finanzjarji tal-Unjoni, b'mod partikolari billi jipprovdu miżuri speċifiċi fir-rigward tal-prevenzjoni ta', u l-ġlieda kontra l-frodi, il-korruzzjoni u kwalunkwe irregolarità oħra li taffettwa l-assistenza makrofinanzjarja tal-Unjoni, f'konformità mar-Regolamenti tal-Kunsill (KE, Euratom) Nru 2988/95 (8) u (Euratom, KE) Nru 2185/96 (9) u r-Regolament (UE, Euratom) Nru 883/2013 tal-Parlament Ewropew u tal-Kunsill (10);

               (c)

               li jawtorizzaw espressament lill-Kummissjoni, inkluż lill-Uffiċċju Ewropew Kontra l-Frodi, jew lir-rappreżentanti tiegħu li jwettqu verifiki, inklużi verifiki u spezzjonijiet fuq il-post;

               (d)

               li jawtorizzaw espressament lill-Kummissjoni u lill-Qorti tal-Awdituri biex jagħmlu awditjar matul u wara l-perjodu ta' disponibilità tal-assistenza makrofinanzjarja tal-Unjoni, inkluż awditjar ta' dokumenti u awditjar fuq il-post, bħal pereżempju valutazzjonijiet operazzjonali;

               (e)

               li jiżguraw li l-Unjoni tkun intitolata għal ħlas lura bikri tas-self u/jew għal ħlas lura sħiħ tal-għotja meta jkun stabbilit li, fir-rigward tal-ġestjoni tal-assistenza makrofinanzjarja tal-Unjoni, ir-Repubblika tal-Moldova tkun ħadet sehem f'xi att ta' frodi jew ta' korruzzjoni jew f'xi attività illegali oħra li tkun ta' detriment għall-interessi finanzjarji tal-Unjoni.

         4.   Qabel l-implimentazzjoni tal-assistenza makrofinanzjarja tal-Unjoni, il-Kummissjoni għandha tivvaluta, permezz ta' valutazzjoni operazzjonali, is-solidità tal-arranġamenti finanzjarji tar-Repubblika tal-Moldova, il-proċeduri amministrattivi, u l-mekkaniżmi ta' kontroll interni u esterni li huma rilevanti għall-assistenza.
   Artikolu 7
   1.   Il-Kummissjoni għandha tiġi megħjuna minn kumitat. Dan il-kumitat għandu jkun kumitat skont it-tifsira tar-Regolament (UE) Nru 182/2011.
   2.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
   Artikolu 8
   1.   Sat-30 ta' Ġunju ta' kull sena, il-Kummissjoni għandha tibgħat lill-Parlament Ewropew u lill-Kunsill rapport dwar l-implimentazzjoni ta' din id-Deċiżjoni fis-sena ta' qabel, inkluża evalwazzjoni ta' dik l-implimentazzjoni. Ir-rapport għandu:

               (a)

               jeżamina l-progress li sar fl-implimentazzjoni tal-assistenza makrofinanzjarja tal-Unjoni;

               (b)

               jivvaluta s-sitwazzjoni ekonomika u l-prospetti tar-Repubblika tal-Moldova, kif ukoll il-progress li sar fl-implimentazzjoni tal-miżuri ta' politika msemmija fl-Artikolu 3(1);

               (c)

               jindika r-rabta bejn il-kondizzjonijiet tal-politika ekonomika stipulati fil-Memorandum ta' Qbil, il-prestazzjoni ekonomika u fiskali attwali tar-Repubblika tal-Moldova u d-deċiżjonijiet tal-Kummissjoni li tirrilaxxa l-ħlasijiet parzjali tal-assistenza makrofinanzjarja tal-Unjoni.

         2.   Sa mhux aktar tard minn sentejn wara li jiskadi l-perjodu ta' disponibilità msemmi fl-Artikolu 1(4), il-Kummissjoni tibgħat rapport ta' evalwazzjoni ex-post lill-Parlament Ewropew u lill-Kunsill, li jivvaluta r-riżultati u l-effiċjenza tal-assistenza makrofinanzjarja kompleta tal-Unjoni u sa liema punt din ikkontribwiet għall-għanijiet tal-assistenza.
   Artikolu 9
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Strasburgu, it-13 ta' Settembru 2017.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         M. MAASIKAS

      (1)  Il-pożizzjoni tal-Parlament Ewropew tal-4 ta' Lulju 2017 (għadha mhijiex ippubblikata fil-Ġurnal Uffiċjali) u d-Deċiżjoni tal-Kunsill tas-17 ta' Lulju 2017.

      (2)  Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra (ĠU L 260, 30.8.2014, p. 4).

      (3)  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).

      (4)  Id-Deċiżjoni tal-Kunsill 2010/427/UE tas-26 ta' Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (ĠU L 201, 3.8.2010, p. 30).

      (5)  Ir-Regolament tal-Kunsill (KE, Euratom) Nru 480/2009 tal-25 ta' Mejju 2009 li jistabbilixxi Fond ta' Garanzija għall-azzjonijiet esterni (ĠU L 145, 10.6.2009, p. 10).

      (6)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni Ewropea u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).

      (7)  Ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).

      (8)  Ir-Regolament tal-Kunsill (KE, Euratom) Nru 2988/95 tat-18 ta' Diċembru 1995 dwar il-protezzjoni tal-interessi finanzjarji tal-Komunitajiet Ewropej (ĠU L 312, 23.12.1995, p. 1).

      (9)  Ir-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2).

      (10)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).

      Dikjarazzjoni konġunta mill-Parlament Ewropew, il-Kunsill u l-Kummissjoni
      Fid-dawl tal-inizjattivi relatati mat-tibdiliet fis-sistema elettorali fir-Repubblika tal-Moldova, il-Parlament Ewropew, il-Kunsill u l-Kummissjoni jissottolinjaw li prekundizzjoni għall-għoti ta' assistenza makrofinanzjarja hi li l-pajjiż benefiċjarju jirrispetta l-mekkaniżmi demokratiċi effettivi, inklużi s-sistema parlamentari b'diversi partiti u l-istat tad-dritt u tiggarantixxi r-rispett għad-drittijiet tal-bniedem. Il-Kummissjoni u s-Servizz Ewropew għall-Azzjoni Esterna ser jimmonitorjaw li din il-prekundizzjoni tiġi ssodisfata tul iċ-ċiklu tal-ħajja kollu tal-assistenza makrofinanzjarja u b'hekk ser jagħtu l-akbar attenzjoni għall-kunsiderazzjoni mill-awtoritajiet tar-Repubblika tal-Moldova tar-rakkomandazzjonijiet minn sħab internazzjonali rilevanti (b'mod partikolari l-Kummissjoni ta' Venezja u l-OSKE/ODIHR).


Avviż Legali Importanti

|

32004D0791

Id-Deċiżjoni Nru 791/2004/KE tal-Parlament Ewropew u tal-Kunsill, tal-21 ta' April 2004, li tistabbilixxi program ta' azzjoni Komunitarja għall-promozzjoni ta' korpi attivi f'livell Ewropew u għall-appoġġ ta' attivitajiet speċifiċi fil-qasam ta' l-edukazzjoni u t-taħriġ

Official Journal L 138 , 30/04/2004 P. 0031 - 0039 Edizzjoni Speċjali biċ-Ċek Chapter 16 Volume 02 P. 30  - 38 Edizzjoni Speċjali bl-Estonjan Chapter 16 Volume 02 P. 30  - 38 Edizzjoni Speċjali bl-Ungeriż Chapter 16 Volume 02 P. 30  - 38 Edizzjoni Speċjali bil-Litwan Chapter 16 Volume 02 P. 30  - 38 Edizzjoni Speċjali bil-Letton Chapter 16 Volume 02 P. 30  - 38 Edizzjoni Speċjali bil-Malti Chapter 16 Volume 02 P. 30  - 38 Edizzjoni Speċjali bil-Pollakk Chapter 16 Volume 02 P. 30  - 38 Edizzjoni Speċjali bis-Slovakk Chapter 16 Volume 02 P. 30  - 38 Edizzjoni Speċjali bis-Sloven Chapter 16 Volume 02 P. 30  - 38

		Deċiżjoni tal-Kunsill 2004/791/PESKtat- 22 ta' Novembru 2004li testendi u temenda d-Deċiżjoni 2002/842/PESK li timplimenta l-Azzjoni Konġunta 2002/589/PESK bil-ħsieb ta' kontribut ta' l-Unjoni Ewropea għall-ġlieda kontra l-akkumulazzjoni u t-tixrid destabbilizzanti ta' armi żgħar u armamenti ħfief fl-Ewropa tax-XlokkIL-KUNSILL TA' L-UNJONI EWROPEA,Wara li kkunsidra l-Azzjoni Konġunta tal-Kunsill 2002/589/PESK [1], u b'mod partikolari l-Artikolu 6 tagħha, flimkien ma' l-Artikolu 23(2) tat-Trattat dwar l-Unjoni Ewropea,Billi:(1) Fil- 21 ta' Ottubru 2002 il-Kunsill adotta d-Deċiżjoni 2002/842/PESK [2] li tikkonċerna kontribut ta' l-Unjoni Ewropea għall-ġlieda kontra l-akkumulazzjoni u t-tixrid destabbilizzanti ta' armi żgħar u armamenti ħfief fl-Ewropa tax-Xlokk, li kienet immirata lejn l-implimentazzjoni ta' l-Azzjoni Konġunta 2002/589/PESK u li għamlet EUR 200000 disponibbli għal dan il-għan.(2) Xi għanijiet ma setgħux jitwettqu sal- 15 ta' Novembru 2004, id-data li fiha tiskadi d-Deċiżjoni 1999/730/PESK, u oħrajn għandhom jiġu konsolidati u mwessgħin wara dik id-data. Il-proġett in kwistjoni huwa proġett pluriennali.(3) Id-Deċiżjoni 2003/842/PESK għandha għalhekk tiġi estiża u emendata,IDDEĊIEDA KIF ĠEJ:Artikolu 1Id-Deċiżjoni 2003/276/PESK hi b'dan emendata kif ġej:1) Fl-Artikolu 2(1), l-ammont ta' referenza finanzjarju "EUR 300000" għandu jiġi sostitwit b'"EUR 330000";2) Fl-Artikolu 4(1) it-tieni subparagrafu għandu jiġi sostitwit bi "Għandha tiskadi fil- 31 ta' Diċembru 2005".Artikolu 2Din id-Deċiżjoni għandha tieħu effett fid-data ta' l-adozzjoni tagħha.Artikolu 3Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.Magħmula fi Brussel, nhar it- 22 ta' Novembru 2004.Għall-KunsillIl-PresidentB. R. Bot[1] ĠU L 191, 19.7.2002, p. 1.[2] ĠU L 289, 26.10.2002, p. 1. Deċiżjoni kif emendata bid-Deċiżjoni 2003/0807/PESK (ĠU L 302, 20.11.2003, p. 39.)--------------------------------------------------


title: Id-Deċiżjoni tal-Kunsill tas- 27 ta' Mejju 2004 dwar l-avveniment tal-Belt Kapitali Ewropea tal-Kultura għas-sena 2007

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               272

         ID-DEĊIŻJONI TAL-KUNSILL
   tas-27 ta' Mejju 2004
   dwar l-avveniment tal-Belt Kapitali Ewropea tal-Kultura għas-sena 2007
   (2004/654/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l- Komunità Ewropea,
   Wara li kkunsidra d-deċiżjoni nru. 1419/1999/KE tal-Parlament Ewropew u tal-Kunsill tal-25 ta' Mejju 1999 li tistabbilixxi azzjoni Komunitarja għall-avveniment tal-Belt Kapitali Ewropea tal-Kultura għas-snin 2005 sa l-2019 (1), u b'mod partikulari l-Artikoli 2(3) u 4 tagħha,
   Wara li kkunsidra r-rapport ta' April 2004 tal-Kumitat ta' Selezzjoni sottomess lill-Kummissjoni, lill-Parlament Ewropew u lill-Kunsill skond l-Artikolu 2 paragrafu 2 tad-Deċiżjoni 1419/1999/KE,
   Wara li kkunsidra r-rakkomandazzjoni mill-Kummissjoni tat-30 ta' April 2004,
   IDDEĊIEDA KIF ĠEJ:
   Artikolu 1
   Il-Lussemburgu ġiet magħżula bħala “Il-Belt Kapitali Ewropea tal-Kultura 2007” skond l-Artikolu 2 paragrafu 1 tad-Deċiżjoni 1419/1999/KE.
   Artikolu 2
   Is-Sibiu ġiet magħżula bħala “Belt Kapitali Ewropea tal-Kultura 2007” skond l-Artikolu 4 tad-Deċiżjoni 1419/1999/KE.
   Artikolu 3
   Iż-żewġt ibliet magħżula għandhom jieħdu l-miżuri meħtieġa sabiex jiżguraw l-implimentazzjoni effettiva ta' l-Artikoli 1 u 5 tad-Deċiżjoni 1419/1999/KE.

      Magħmul fi Brussel, nhar is-27 ta' Mejju 2004.

            Għall-Kunsill

            Il-President

         J. O'DONOGHUE

      (1)  ĠU L 166 ta' l-1.7.1999, p. 1.


title: 2012/475/UE: Deċizjoni tal-Bank Ċentrali Ewropew tat- 2 ta’ Awwissu 2012 li tħassar id-Deċìżjoni BĊE/2011/25 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral (BĊE/2012/17)

text:
               15.8.2012

               MT

               Il-Ġurnal Uffiċjali tal-Unjoni Ewropea

               L 218/19

         DEĊIZJONI TAL-BANK ĊENTRALI EWROPEW
   tat-2 ta’ Awwissu 2012
   li tħassar id-Deċìżjoni BĊE/2011/25 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral
   (BĊE/2012/17)
   (2012/475/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-ewwel inċiż tal-Artikoli 3.1, l-Artikolu 12.1, l-Artikolu 18 u t-tieni inċiż tal-Artikolu 34.1,
   Billi:

               (1)

               Id-Deċiżjoni BĊE/2011/25 tal-14 ta’ Diċembru 2011 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral (1) għandha tiġi sostitwita minn Linja Gwida BĊE/2012/8 tat-2 ta’ Awwissu 2012 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral u li temenda l-Linja Gwida BĊE/2007/9 (2) sabiex tħalli lill-banek ċentrali nazzjonali jimplimentaw miżuri addizzjonali għall-appoġġ imsaħħaħ għall-kreditu fil-qafas kuntrattwali u regolatorju applikabbli lill-kontropartijiet tagħhom.

               (2)

               Id-Deċiżjoni BĊE/2011/25 għandha titħassar.

         ADOTTA DIN ID-DEĊIŻJONI:
   Artikolu 1
   Tħassir ta’ Deċiżjoni BĊE/2011/25
   1.   Id-Deċiżjoni BĊE/2011/25 hija mħassra b’effett mill-14 ta’ Settembru 2012.
   2.   Referenzi għad-Deċiżjoni rrevokata għandhom jinftiehmu bħala referenzi għal Linja Gwida BĊE/2012/18.
   Artikolu 2
   Dħul fis-seħħ
   Din id-Deċizjoni għandha tidħol fis-seħħ jumejn wara l-adozzjoni tagħha.

      Magħmul fi Frankfurt am Main, it-2 ta’ Awwissu 2012.

            Il-President tal-BĊE

         Mario DRAGHI

      (1)  ĠU L 341, 22.12.2011, p. 65.

      (2)  Ara l-paġna 20 ta’ dan il-Ġurnal Uffiċjali.


title: 2012/387/UE: Deċiżjoni tal-Kunsill tas- 16 ta’ Lulju 2012 li testendi l-perijodu ta’ applikazzjoni tal-miżuri xierqa stabbiliti għar-Repubblika tal-Ginea Bissaw id-Deċiżjoni 2011/492/UE li kkonkludiet il-konsultazzjonijiet mar-Repubblika tal-Ginea Bissaw taħt l-Artikolu 96 tal-Ftehim ta’ Sħubija AKP-UE u li temenda dik id-Deċiżjoni

text:
               17.7.2012

               MT

               Il-Ġurnal Uffiċjali tal-Unjoni Ewropea

               L 187/1

         DEĊIŻJONI TAL-KUNSILL
   tas-16 ta’ Lulju 2012
   li testendi l-perijodu ta’ applikazzjoni tal-miżuri xierqa stabbiliti għar-Repubblika tal-Ginea Bissaw id-Deċiżjoni 2011/492/UE li kkonkludiet il-konsultazzjonijiet mar-Repubblika tal-Ginea Bissaw taħt l-Artikolu 96 tal-Ftehim ta’ Sħubija AKP-UE u li temenda dik id-Deċiżjoni
   (2012/387/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), kif emendat l-aħħar f’Ouagadougou fit-22 ta’ Ġunju 2010 (2) (“il-Ftehim ta’ Sħubija AKP-UE”), u b’mod partikolari l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, imlaqqgħin fi ħdan il-Kunsill, dwar il-miżuri li għandhom jittieħdu u l-proċeduri li għandhom ikunu segwiti għall-implimentazzjoni tal-Ftehim ta’ Sħubija AKP-UE (3), u partikolarment l-Artikolu 3 tiegħu,
   Waqt li kkunsidraw il-proposta mill-Kummissjoni Ewropea,
   Billi:

               (1)

               Bid-Deċiżjoni tal-Kunsill 2011/492/UE (4), il-konsultazzjonijiet mar-Repubblika tal-Ginea Bissaw taħt l-Artikolu 96 tal-Ftehim ta’ Sħubija AKP-UE ngħalqu u ttieħdu miżuri xierqa, kif speċifikat fl-Anness ma’ dik id-Deċiżjoni.

               (2)

               Fit-12 ta’ April 2012, sar kolp ta’ stat minn elementi tal-forzi armati hekk kif kellha tibda l-kampanja elettorali għat-tieni fażi tal-elezzjonijiet Presidenzjali, wara l-mewt f’Jannar tal-President Bacai Sanhá.

               (3)

               L-elementi essenzjali ċitati fl-Artikolu 9 tal-Ftehim ta’ Sħubija AKP-UE għadhom qed jinkisru u l-kundizzjonijiet attwali fir-Repubblika tal-Ginea Bissaw iddeterjoraw b’mod sinifikanti u ma jiżgurawx ir-rispett tad-dritijiet tal-bniedem, tal-prinċipji demokratiċi jew tal-istat tad-dritt.

               (4)

               Għaldaqstant, id-Deċiżjoni 2011/492/UE għandha tiġi emendata biex testendi l-perijodu tal-applikazzjoni tal-miżuri xierqa,

         ADOTTA DIN ID-DEĊIŻJONI:
   Artikolu 1
   Il-perijodu ta’ validità tad-Deċiżjoni 2011/492/UE huwa estiż bi 12-il xahar. Għal dak il-għan, fit-tieni paragrafu tal-Artikolu 3 tad-Deċiżjoni 2011/492/UE, id-data “19 ta’ Lulju 2012” hija mibdula bid-data “19 ta’ Lulju 2013”.
   Artikolu 2
   L-ittra fl-Anness ta’ din id-Deċiżjoni hija indirizzata lill-awtoritajiet tar-Repubblika tal-Ginea Bissaw.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-16 ta’ Lulju 2012.

            Għall-Kunsill

            Il-President

         S. ALETRARIS

      (1)  ĠU L 317, 15.12.2000, p. 3.

      (2)  Ftehim li jemenda għat-tieni darba l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000, kif emendat l-ewwel fil-Lussemburgu fil-25 ta’ Ġunju 2005 (ĠU L 287, 4.11.2010, p. 3).

      (3)  ĠU L 317, 15.12.2000, p. 376.

      (4)  ĠU L 203, 6.8.2011, p. 2.

      ANNESS
      Bħala segwitu għall-konsultazzjonijiet li saru fi Brussell fid-29 ta’ Marzu 2011 fil-qafas tal-Artikolu 96 tal-Ftehim ta’ Sħubija AKP-KE, l-Unjoni Ewropea ddeċidiet fit-18 ta’ Lulju 2011, permezz tad-Deċiżjoni tal-Kunsill 2011/492/UE, li tadotta miżuri xierqa, inkluża skema ta’ impenji reċiproċi biex gradwalment terġa’ tibda l-koperazzjoni tal-UE.
      Tnax-il xahar wara l-adozzjoni ta’ dik id-Deċiżjoni, l-Unjoni Ewropea tikkunsidra li ma sar l-ebda progress u li l-kolp ta’ stat mill-forzi armati fit-12 ta’ April 2012 tefa’ lura l-proċess b’mod sinifikanti. Għaldaqstant hija tiddeċiedi li testendi l-perijodu tal-applikazzjoni tad-Deċiżjoni 2011/492/UE tagħha bi 12-il xahar sad-19 ta’ Lulju 2013.
      L-Unjoni Ewropea tfakkar fil-Konklużjonijiet tal-Kunsill dwar ir-Repubblika tal-Ginea Bissaw adottati fit-23 ta’ April 2012, għal darba oħra tenfasizza l-importanza li hi tagħti lill-koperazzjoni futura mar-Repubblika tal-Ginea Bissaw u tikkonferma r-rieda tagħha li, f’konformità mar-Riżoluzzjoni 2048 (2012) tat-18 ta’ Mejju 2012 tal-Kunsill tas-Sigurtà tan-NU, takkumpanja lir-Repubblika tal-Ginea Bissaw lejn ir-ristawr tal-ordni kostituzzjonali u lejn sitwazzjoni fejn isir possibbli l-bidu mill-ġdid ta’ koperazzjoni sħiħa.
      L-Unjoni Ewropea tappoġġa l-isforzi konġunti tal-imsieħba internazzjonali sabiex jiġu ristabbiliti l-istabbiltà, id-demokrazjia u r-rispett għad-drittijiet tal-bniedem fir-Repubblika tal-Ginea Bissaw.

         Għoddni dejjem tiegħek,

               Għall-Kunsill

               Il-President

            C. ASHTON

               Għall-Kummissjoni

               Kummissarju

            A. PIEBALGS


title: Deċiżjoni tal-Kunsill (UE) 2016/243 tat-12 ta' Frar 2016 dwar l-iffirmar, f'isem l-Unjoni Ewropea, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 fir-rigward tal-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea

text:
               20.2.2016

               MT

               Il-Ġurnal Uffiċjali tal-Unjoni Ewropea

               L 45/12

         DEĊIŻJONI TAL-KUNSILL (UE) 2016/243
   tat-12 ta' Frar 2016
   dwar l-iffirmar, f'isem l-Unjoni Ewropea, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 fir-rigward tal-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fil-15 ta' Lulju 2013, il-Kunsill awtorizza lill-Kummissjoni biex tibda negozjati ma' ċerti Membri oħrajn tal-Organizzazzjoni Dinjija tal-Kummerċ skont l-Artikolu XXIV:6 tal-Ftehim Ġenerali dwar it-Tariffi u l-Kummerċ (GATT) 1994, fil-kuntest tal-adeżjoni mal-Unjoni Ewropea tar-Repubblika tal-Kroazja.

               (2)

               In-negozjati tmexxew mill-Kummissjoni fil-qafas tad-direttivi ta' negozjar adottati mill-Kunsill.

               (3)

               Dawk in-negozjati ġew konklużi u Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina skont l-Artikolu XXIV:6 u l-Artikolu XXVIII tal-GATT 1994 rigward il-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea (“il-Ftehim”) ġie inizjalat fis-7 ta' Ottubru 2015.

               (4)

               Il-Ftehim għandu jiġi ffirmat,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika tal-Poplu taċ-Ċina skont l-Artikolu XXIV:6 u l-Artikolu XXVIII tal-GATT 1994 rigward il-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea huwa b'dan awtorizzat, soġġett għall-konklużjoni ta' dak il-Ftehim (1).
   Artikolu 2
   Il-President tal-Kunsill huwa b'dan awtorizzat jinnomina l-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 3
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, it-12 ta' Frar 2016.

            Għall-Kunsill

            Il-President

         J.R.V.A. DIJSSELBLOEM

      (1)  It-test tal-Ftehim ser jiġi pubblikat flimkien mad-Deċiżjoni dwar il-pubblikazzjoni tiegħu.


Avviż Legali Importanti

|

32005D0371

Deċiżjoni tal-Kunsill tat- 3 ta’ Marzu 2005 dwar l-iffirmar tal-Ftehim bejn il-Komunità Ewropea u r-Repubblika ta’ l-Albanija dwar ir-riammissjoni ta’ nies li jirrisjedu mingħajr awtorizzazzjoni

Official Journal L 124 , 17/05/2005 P. 0021 - 0021 Official Journal L 164 , 16/06/2006 P. 0020 - 0020

		Deċiżjoni tal-Kunsilltat- 3 ta’ Marzu 2005dwar l-iffirmar tal-Ftehim bejn il-Komunità Ewropea u r-Repubblika ta’ l-Albanija dwar ir-riammissjoni ta’ nies li jirrisjedu mingħajr awtorizzazzjoni(2005/371/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 63(3)(b), flimkien mat-tieni sentenza ta’ l-ewwel subparagrafu ta’ l-Artikolu 300(2) tiegħu,Wara li kkunsidra l-proposta mill-Kummissjoni,Billi:(1) Bid-deċiżjoni tiegħu tat- 28 ta’ Novembru 2002, il-Kunsill awtorizza lill-Kummissjoni biex tinnegozja ftehim bejn il-Komunità Ewropea u r-Repubblika ta’ l-Albanija dwar ir-riammissjoni ta’ nies li jirrisjedu mingħajr awtorizzazzjoni.(2) Negozjati għall-Ftehim seħħew fil- 15 u s- 16 ta’ Mejju, fit- 18 ta’ Settembru u fil- 5 ta’ Novembru 2003.(3) Suġġett għall-possibbiltà li jiġi konkluż f’data aktar tard, il-Ftehim inizjalat fi Brussel fit- 18 ta’ Diċembru 2004 għandu jiġi ffirmat.(4) Skond l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u t-Trattat li jistabbilixxi l-Komunita’ Ewropea, ir-Renju Unit innotifika x-xewqa tiegħu li jipparteċipa fl-adozzjoni u fl-applikazzjoni ta’ din id-Deċiżjoni.(5) Skond l-Artikoli 1 u 2 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u t-Trattat li jistabbilixxi l-Komunita’ Ewropea, u mingħajr preġudizzju għall-Artikolu 4 tal-Protokoll imsemmi, l-Irlanda ma tipparteċipax fl-adozzjoni ta’ din id-Deċiżjoni u mhijiex marbuta jew soġġetta għall-applikazzjoni tagħha.(6) Skond l-Artikoli 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, id-Danimarka ma tieħux sehem fl-adozzjoni ta’ din id-Deċiżjoni, u mhijiex marbuta biha jew suġġetta għall-applikazzjoni tagħha,IDDEĊIEDA KIF ĠEJ:Artikolu 11L-iffirmar tal-Ftehim bejn il-Komunità Ewropea u r-Repubblika ta’ l-Albanija dwar ir-riammissjoni ta’ nies li jirrisjedu mingħajr awtorizzazzjoni qiegħed hawn jiġi approvat f’ isem il-Komunita’, suġġett għad-Deċiżjoni tal-Kunsill dwar il-konklużjoni ta’ l-imsemmi Ftehim.It-test tal-Ftehim qed jiġi mehmuz ma’ din id-Deċiżjoni.Artikolu 2Il-President tal-Kunsill qiegħed hawn jiġi awtorizzat jinnomina l-persuna(i) bis-setgħa li jiffirmaw il-Ftehim f’ isem il-Komunita’ suġġett għall-konklużjoni tiegħu.Magħmula fi Brussel, nhar it- 3 ta’ Marzu 2005.Għall-KunsillIl-PresidentF. Biltgen--------------------------------------------------


title: Id-Deċiżjoni tal-Kummissjoni tad-19 ta' Novembru 1993 dwar it-twaqqif ta' Kumitat Xjentifiku, Tekniku u Ekonomiku għas-Sajd

text:
Avviż Legali Importanti

|

31993D0619

Official Journal L 297 , 02/12/1993 P. 0025 - 0026 Finnish special edition: Chapter 4 Volume 5 P. 0134  Swedish special edition: Chapter 4 Volume 5 P. 0134

		Id-Deċiżjoni tal-Kummissjonitad-19 ta' Novembru 1993dwar it-twaqqif ta' Kumitat Xjentifiku, Tekniku u Ekonomiku għas-Sajd(93/619/KE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea,Billi l-implimentazzjoni tas-sistema komunitarja tas-sajd u l-akwakultura teħtieġ l-għajnuna ta' persunal xjentifiku bi kwalifiki għolja, partikolarment fl-applikazzjoni tal-bioloġija marina u dik tas-sajd, fit-teknoloġija tas-sajd, fl-ekonomija tas-sajd u dixxiplini simili, jew b'konnessjoni mal-ħtiġiet tar-riċerka fl-oqsma tas-sajd u ta' l-akwakultura;Billi l-għajnuna għandha tinkiseb minn kumitat permanenti mwaqqaf fi ħdan il-Kummissjoni;Billi s-setgħat tal-Kumitat Xjentifiku u Tekniku għas-Sajd preżenti, stabbilit bid-Deċiżjoni tal-Kummissjoni 79/572/KEE [1], kif emendata bl-Att ta' Adeżjoni ta' Spajna u tal-Portugall, għandhom jiġu emendati kif jixraq; billi, fl-interess taċ-ċarezza, din id-Deċiżjoni għandha għalhekk tiġi sostitwita,IDDEĊIDIET DAN LI ĠEJ:Artikolu 1Huwa hawnhekk imwaqqaf mill-Kummissjoni Kumitat Xjentifiku, Tekniku u Ekonomiku għas-Sajd, minn issa "l quddiem imsejjaħ" il-Kumitat'.Artikolu 21. Il-Kumitat jista' jiġi kkonsultat mill-Kummissjoni dwar il-problemi kollha konnessi mad-dispożizzjonijiet li jirregolaw l-aċċess għaż-żoni u għar-riżorsi tal-postijiet tas-sajd tal-Komunità, u li jirregolaw l-insegwiment ta' attivitajiet ta' sfruttament.2. Il-Kumitat għandu jħejji rapport annwali dwar is-sitwazzjoni rigward ir-riżorsi tas-sajd, u dwar l-iżviluppi fis-sajd, b'riferiment għal fatturi bijoloġiċi, tekniċi u ekonomiċi. Għandu jirrapporta ukoll dwar l-implikazzjonijiet ekonomiċi tas-sitwazzjoni tar-riżorsi tas-sajd.3. Il-Kumitat għandu jirrapporta kull sena dwar ix-xogħol u l-ħtiġiet fil-qasam tal-kordinament tar-riċerka xjentifika, teknika u ekonomika għas-settur tas-sajd u ta' l-akwakultura.4. Il-Kumitat jista' jiġbed l-attenzjoni tal-Kummissjoni dwar kull problema msemmija fil-paragrafi 1, 2 u 3.Artikolu 3Il-Kumitat għandu jkun magħmul minn mhux iktar minn 28 membru.Artikolu 4Il-membri tal-Kumitat għandhom jiġu nominati mill-Kummissjni minn fost persuni xjentifiċi bi kwalifiki għolja li jkollhom il-kompetenza fl-oqsma msemmija fl-Artikolu 2.Artikolu 5Il-Kumitat għandu jeleġġi President u żewġ viċi-Presidenti minn fost il-membri tiegħu. Dawn għandhom jiġu eletti fuq il-bażi ta' maġġoranza sempliċi tal-membri.Artikolu 61. Iż-żmien tal-kariga ta' membru, tal-President jew ta' viċi-President tal-Kumitat għandu jkun ta' sentejn. Dan it-terminu jista' jiġġedded. Madankollu, il-President u l-viċi-Presidenti tal-Kumitat ma jistgħux jerġgħu jiġu eletti minnufih wara li jkunu żammew il-kariga għal żewġ perjodi konsekuttivi taż-żmien ta' sentejn. Id-dmirijiet ma jkunux soġġetti għal rimunerazzjoni.Wara t-temm tal-perjodu taż-żmien ta' sentejn, il-membri, il-President jew il-viċi-Presidenti tal-Kumitat għandhom iżommu l-kariga tagħhom sakemm jiġu mibdula jew sakemm jiġġedded iż-żmien tal-kariga tagħhom.2. Fejn ikun impossibbli għal membru, għall-President jew għal viċi-President tal-Kumitat li jissoktaw iż-żmien tal-kariga tagħhom, jew fejn jirriżenjaw volontarjament, dawn għandhom jiġu sostitwita skond il-proċedura taħt l-Artikoli 4 jew 5, skond kif ikun il-każ.Artikolu 71. Waqt li jaġixxi b'koperazzjoni ma' l-uffiċjali tal-Kummissjoni, il-Kumitat jista' jwaqqaf gruppi interni tax-xogħol.2. Il-mandat tal-gruppi tax-xogħol għandu jkun li jirrappurtaw lill-Kumitat dwar materji magħżula minn dan ta' l-aħħar.Artikolu 81. Il-Kumitat u l-gruppi tax-xogħol għandhom jiltaqgħu fuq it-talba ta' rappreżentant tal-Kummissjoni.2. Ir-rappreżentant tal-Kummissjoni kif ukoll uffiċjali oħra u aġenti rilevanti tal-Kummissjoni għandhom jieħdu sehem fil-laqgħat tal-Kumitat u tal-gruppi tax-xogħol.3. Ir-rappreżentant tal-Kummissjoni jista' jistieden individwi li jkollhom kompetenza tax-xogħol fis-suġġett li jkun qiegħed jiġi studjat sabiex jieħdu sehem fil-laqgħat.4. Il-Kummissjoni għandha tipprovdi s-segretarjat tal-Kumitat u tal-gruppi tax-xogħol.Artikolu 91. Fid-deliberazzjonijiet tiegħu, il-Kumitat għandu jittratta t-talbiet għal opinjoni mill-Kummissjoni. Dawn ma għandhomx jiġu segwiti b'votazzjoni.Meta jitlob l-opinjoni tal-Kumitat, ir-rappreżentant tal-Kummissjoni jista' jiffissa perjodu taż-żmien li fih trid tingħata l-opinjoni.2. Fejn l-opinjoni mitluba tiġi miftiehma unanimament mill-membri tal-Kumitat, dan ta' l-aħħar għandu jfassal l-konklużjonijiet komuni. Fin-nuqqas ta' qbil unanimu, il-pożizzjonijiet varji meħuda fil-kors tad-deliberazzjonijiet għandhom jiddaħħlu f'rapport, imħejji fuq ir-responsabbiltà tar-rappreżentant tal-Kummissjoni.Artikolu 10B'mod konformi mad-dispożizzjonijiet ta' l-Artikolu 214 tat-Trattat, il-membri tal-Kumitat ma għandhomx jiżvelaw tagħrif li jasal fil-għarfien tagħhom bħala riżultat tax-xogħol tal-Kumitat kull meta r-rappreżentant tal-Kummissjoni jgħarrafhom illi l-opinjoni mitluba jkollha x'taqsam ma' materji kunfidenzjali.F'dawn iċ-ċirkostanzi, għandhom ikun preżenti għal-laqgħat il-membri tal-Kumitat, ir-rappreżentant tal-Kummissjoni, u l-uffiċjali u l-aġenti l-oħra rilevanti tal-Kummissjoni biss.Artikolu 111. Id-Deċiżjoni 79/572/KEE hija b'dan revokata.2. Bis-saħħa tad-Deċiżjoni revokata bil-paragrafu 1, il-membri tal-Kumitat Xjentifiku u Tekniku għas-Sajd għandhom jibqgħu membri tal-Kumitat sakemm jiskadi t-terminu tal-kariga tagħhom.3. Id-dispożizzjonijiet ta' l-Artikolu 6 għandhom japplikaw mutatis mutandis mat-temm tal-kariga tal-membri msemmija fil-paragrafu 2. Magħmula fi Brussel, fid-19 ta' Novembru 1993.I fid-19 ta' Novembru 1993.Yannis PaleokrassasMembru tal-Kummissjoni[1] ĠU L 156, tat-23.6.1979, p. 29.--------------------------------------------------


title: Deċiżjoni tal-Kunsill 2012/632/PESK tal- 15 ta’ Ottubru 2012 li temenda d-Deċiżjoni 2010/127/PESK dwar miżuri restrittivi kontra l-Eritrea

text:
               16.10.2012

               MT

               Il-Ġurnal Uffiċjali tal-Unjoni Ewropea

               L 282/46

         DEĊIŻJONI TAL-KUNSILL 2012/632/PESK
   tal-15 ta’ Ottubru 2012
   li temenda d-Deċiżjoni 2010/127/PESK dwar miżuri restrittivi kontra l-Eritrea
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fl-1 ta’ Marzu 2010, il-Kunsill adotta d-Deċiżjoni 2010/127/PESK (1).

               (2)

               Fil-25 ta’ Lulju 2012, il-Kunsill tas-Sigurtà tan-Nazzjonijiet Uniti adotta r-Riżoluzzjoni 2060 (2012) u b’hekk emenda l-embargo fuq l-armi impost mill-paragrafu 5 tar-Riżoluzzjoni tal-Kunsill tas-Sigurtà tan-Nazzjonijiet Uniti 1907 (2009).

               (3)

               Id-Deċiżjoni 2010/127/PESK għandha għalhekk tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Il-paragrafu li ġej jiżdied mal-Artikolu 1 tad-Deċiżjoni 2010/127/PESK:

      “4.   Il-paragrafi 1 u 2 ma għandhomx japplikaw għal:

                  (a)

                  ilbies protettiv inklużi ġkieket antiprojettili u elmi militari, esportati temporanjament lejn l-Eritrea minn persunal tan-Nazzjonijiet Uniti, rappreżentanti tal-media u ħaddiema umanitarji u fil-qasam tal-iżvilupp u persunal assoċjat, għall-użu personali tagħhom biss;

                  (b)

                  provvisti ta’ tagħmir militari mhux letali maħsub biss għal użu umanitarju jew protettiv, kif approvati minn qabel mill-Kumitat stabbilit skont il-UNSCR 751 (1992) u li l-mandat tiegħu ġie estiż mill-UNSCR 1844 (2008) (‘il-Kumitat tas-Sanzjonijiet’).”.

   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-15 ta’ Ottubru 2012.

            Għall-Kunsill

            Il-President

         C. ASHTON

      (1)  ĠU L 51, 2.3.2010, p. 19.


title: Deċiżjoni tal-Kunsill (UE) 2015/2469 tat-8 ta' Diċembru 2015 dwar l-iffirmar, f'isem l-Unjoni, u l-applikazzjoni provviżorja tal-Protokoll Emendatorju għall-Ftehim bejn il-Komunità Ewropea u r-Repubblika ta' San Marino li jistabbilixxi miżuri ekwivalenti għal dawk stipulati fid-Direttiva tal-Kunsill 2003/48/KE dwar tassazzjoni ta' dħul minn tfaddil fil-forma ta' pagamenti ta' imgħax

text:
               31.12.2015

               MT

               Il-Ġurnal Uffiċjali tal-Unjoni Ewropea

               L 346/1

         DEĊIŻJONI TAL-KUNSILL (UE) 2015/2469
   tat-8 ta' Diċembru 2015
   dwar l-iffirmar, f'isem l-Unjoni, u l-applikazzjoni provviżorja tal-Protokoll Emendatorju għall-Ftehim bejn il-Komunità Ewropea u r-Repubblika ta' San Marino li jistabbilixxi miżuri ekwivalenti għal dawk stipulati fid-Direttiva tal-Kunsill 2003/48/KE dwar tassazzjoni ta' dħul minn tfaddil fil-forma ta' pagamenti ta' imgħax
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 115, flimkien mal-Artikolu 218(5) u t-tieni paragrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fl-14 ta' Mejju 2013, il-Kunsill awtorizza lill-Kummissjoni sabiex tiftaħ negozjati mar-Repubblika ta' San Marino biex temenda l-Ftehim bejn il-Komunità Ewropea u r-Repubblika ta' San Marino li jistabbilixxi miżuri ekwivalenti għal dawk stipulati fid-Direttiva tal-Kunsill 2003/48/KE dwar tassazzjoni ta' dħul minn tfaddil fil-forma ta' pagamenti ta' imgħax (1) (il-“Ftehim”), sabiex jiġi allinjat mal-iżviluppi reċenti fil-livell globali fejn ġie miftiehem li l-iskambju awtomatiku ta' informazzjoni jiġi promoss bħala standard internazzjonali.

               (2)

               It-test tal-Protokoll Emendatorju għall-Ftehim (il-“Protokoll Emendatorju”), li huwa r-riżultat tan-negozjati, jirrifletti b'mod xieraq id-direttivi ta' negozjar maħruġa mill-Kunsill, billi jallinja l-Ftehim mal-aktar żviluppi reċenti fil-livell internazzjonali rigward l-iskambju awtomatiku ta' informazzjoni, jiġifieri mal-Istandard Globali għall-iskambju awtomatiku ta' informazzjoni dwar kontijiet finanzjarji fi kwistjonijiet tat-taxxa żviluppat mill-Organizzazzjoni għall-Kooperazzjoni u l-Iżvilupp Ekonomiċi (OECD). L-Unjoni, l-Istati Membri u r-Repubblika ta' San Marino ipparteċipaw b'mod attiv fil-ħidma tal-Forum Globali tal-OECD immirata lejn l-għoti ta' appoġġ għall-iżvilupp u l-implimentazzjoni ta' dan l-Istandard. It-test tal-Ftehim, kif emendat bil-Protokoll Emendatorju, huwa l-bażi legali għall-implimentazzjoni tal-Istandard Globali fir-relazzjonijiet bejn l-Unjoni u r-Repubblika ta' San Marino.

               (3)

               Il-Protokoll Emendatorju għandu jiġi ffirmat f'isem l-Unjoni.

               (4)

               Fid-dawl tal-orjentazzjonijiet espressi mill-Istati Membri u r-Repubblika ta' San Marino fil-qafas tal-Forum Globali tal-OECD, il-Protokoll Emendatorju għandu jiġi applikat fuq bażi provviżorja mill-1 ta' Jannar 2016, sakemm jitlestew il-proċeduri għall-konklużjoni u d-dħul fis-seħħ tiegħu,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Protokoll Emendatorju għall-Ftehim bejn il-Komunità Ewropea u r-Repubblika ta' San Marino li jistabbilixxi miżuri ekwivalenti għal dawk stipulati fid-Direttiva tal-Kunsill 2003/48/KE dwar tassazzjoni ta' dħul minn tfaddil fil-forma ta' pagamenti ta' imgħax huwa b'dan awtorizzat, soġġett għall-konklużjoni tal-imsemmi Protokoll Emendatorju.
   It-test tal-Protokoll Emendatorju huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina lill-persuna jew persuni bis-setgħa li jiffirmaw il-Protokoll Emendatorju f'isem l-Unjoni.
   Artikolu 3
   Soġġett għal reċiproċità, il-Protokoll Emendatorju għandu jiġi applikat fuq bażi provviżorja mill-1 ta' Jannar 2016, sakemm jitlestew il-proċeduri neċessarji għall-konklużjoni tiegħu. (2)

   Il-President tal-Kunsill għandu, f'isem l-Unjoni, jinnotifika lir-Repubblika ta' San Marino dwar l-intenzjoni tiegħu li japplika l-Protokoll Emendatorju b'mod proviżjorju, soġġett għar-reċiproċità, mill-1 ta' Jannar 2016.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-8 ta' Diċembru 2015.

            Għall-Kunsill

            Il-President

         P. GRAMEGNA

      (1)  ĠU L 381, 28.12.2004, p. 33. (Mhux disponibbli bil-Malti).

      (2)  Id-data li minnha l-Protokoll Emendatorju ser jiġi applikat fuq bażi proviżorja ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2009/541/KE,Euratom: Deċiżjoni tar-Rappreżentanti tal-Gvernijiet tal-Istati Membri tat- 8 ta' Lulju 2009 ħatra ta’ mħallef fil-Qorti tal-Prim’Istanza tal-Komunitajiet Ewropej

text:
               14.7.2009

               MT

               Il-Ġurnal Uffiċjali tal-Unjoni Ewropea

               L 181/25

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tat-8 ta' Lulju 2009
   ħatra ta’ mħallef fil-Qorti tal-Prim’Istanza tal-Komunitajiet Ewropej
   (2009/541/KE, Euratom)
   IR-RAPPREŻENTANTI TAL-GVERNIJIET TAL-ISTATI MEMBRI TAL-KOMUNITAJIET EWROPEJ,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 224 tiegħu,
   Wara li kkunsidraw it-Trattat li jistabbilixxi l-Komunità Ewropea għall-Enerġija Atomika, u b’mod partikolari l-Artikolu 140 tiegħu,
   Billi, skont l-Artikoli 5 u 7, flimkien mal-Artikolu 47, tal-Protokoll dwar l-Istatut tal-Qorti tal-Ġustizzja u wara r-riżenja tas-Sur Daniel SVABY, għandu jinħatar imħallef fil-Qorti tal-Prim’Istanza tal-Komunitajiet Ewropej għall-bqija tal-mandat tas-Sur Daniel SVABY, jiġifieri sal-31 ta’ Awwissu 2010,
   IDDEĊIDEW KIF ĠEJ:
   Artikolu 1
   Is-Sur Juraj SCHWARCZ hu maħtur imħallef fil-Qorti tal-Prim’Istanza tal-Komunitajiet Ewropej għall-perijodu mis-7 ta’ Ottubru 2009 sal-31 ta’ Awwissu 2010.
   Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, it-8 ta’ Lulju 2009.

            Il-President

         C. DANIELSSON


title: Deċiżjoni tal-Kunsill tal- 24 ta’ Lulju 2012 li tadotta l-pożizzjoni tal-Kunsill dwar l-abbozz ta' baġit tal-Unjoni Ewropea għas-sena finanzjarja 2013

text:
               4.8.2012

               MT

               Il-Ġurnal Uffiċjali tal-Unjoni Ewropea

               C 234/4

         DEĊIŻJONI TAL-KUNSILL
   tal-24 ta’ Lulju 2012
   li tadotta l-pożizzjoni tal-Kunsill dwar l-abbozz ta' baġit tal-Unjoni Ewropea għas-sena finanzjarja 2013
   2012/C 234/06
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 314(3) tiegħu, flimkien mat-Trattat li jistabbilixxi l-Komunità Ewropea għall-Enerġija Atomika u b'mod partikolari l-Artikolu 106a tiegħu,
   Billi:

               (1)

               fil-25 ta' Mejju 2012, il-Kummissjoni ppreżentat proposta li fiha l-abbozz tal-baġit għas-sena finanzjarja 2013 (1),

               (2)

               il-Kunsill eżamina l-proposta tal-Kummissjoni bil-ħsieb li tiġi ddefinita pożizzjoni konsistenti, fuq in-naħa tad-dħul, mad-Deċiżjoni tal-Kunsill 2007/436/KE, Euratom tas-7 ta' Ġunju 2007 dwar is-sistema tar-riżorsi proprji tal-Komunitajiet Ewropej (2), u fuq in-naħa tal-infiq, mal-Parti I tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (3), li, fin-nuqqas ta' qafas finanzjarju multiannwali stabbilit skont l-Artikolu 312 tat-Trattat dwar il-Funzjonament tal-Unjoni Ewropea, jikkostitiwixxi l-istrument attwali applikabbli tad-dixxipplina baġitarja,

         IDDEĊIEDA KIF ĠEJ:
   Artikolu Uniku
   Il-pożizzjoni tal-Kunsill dwar l-abbozz ta' baġit ġenerali tal-Unjoni Ewropea għas-sena finanzjarja 2013 ġiet adottata mill-Kunsill fl-24 ta' Lulju 2012.
   Jista' jinkiseb aċċess għat-test sħiħ għall-konsultazzjoni jew it-tniżżil minn fuq il-websajt tal-Kunsill: http://www.consilium.europa.eu/

      Magħmul fi Brussell, l-24 ta’ Lulju 2012.

            Għall-Kunsill

            Il-President

         A. D. MAVROYIANNIS

      (1)  COM(2012) 300.

      (2)  ĠU L 163, 23.6.2007, p. 17.

      (3)  ĠU L 347, 24.12.2009, p. 26.